Kukkomanina Nsabata Print\nKubamba Nsabata tuuli mukuli uuminya pele ncintu cikkomanisya! Koiya sunu maseseke aakukkomanina Nsabata.\nIme ndikondedwe nkaambo bantu bali munkamu ya WLC balalisisikizya, nkaambo ambeyo lwangu ndijisi penzi lindikopede mumoyo wangu, linduusya nsoni, eelyo ndeyanda kulyaambilila. Eeli ndipenzi lindisampuzya ncobeni. Hena mwalibambila ono ndimwaambile?\nAmundijatile banabokwesu: Mubuumi bwangu boonse Nsabata kuli ndime yakali mukuli uundilemena.\nMasusu aazingaidwe, misiinsi yeebeka, azyakulya zinona loko zyakali kubambilwa kuligwa mu Nsabata, zyakabosya buzuba oobo, pele zyakaletelezya abulangizi bwiimpene bwakubamba Nsabata.\nIme ndakali kubamba Nsabata kuzwa neekacili mwida lya baama. Mumajwi amwi, ooku nkokwaamba kuti, ndakazyalwa nkeli wa Nsabata mubuumi bwangu boonse. Amundimvwisye nobantu, Ime ndakali kwiiyandisya kapati lyoonse Nsabata. Liya neekacili mooye weebelwa nzoka mubwina, Nsabata yakalaa cibeela caandeene mumoyo wangu. Baama bakali kundiluka masusu aangu mangolezya akwaapika zikuti kutegwa alivwungaile kiitaninga sika Nsabata, akundisamika tusiinsi tweebeka kubota kumwi nkesamide nkaya kumaulu zyakusama kuya ku cikombelo. (Cakali cintu ciyandika kapati kusama zisani zyeebeka eelyo omuntu noya ku ŋanda yamwami Yahuwah.) Azyalo zyakulya zyamu Nsabata zyakali kunona loko, kumwi ambali kakuli twakunywa tulweela twakulisukuluzya mukanwa kuti wamanizya kulya. Nitwakali kupaila, twakali kwiimba kuti, “Utalubi Nsabata (Oobo buzuba Leza mbwalelekede)” alimwi akuti “Tulijisi Mazuba aali Cisambomwe Aakubeleka a Kusobana (Pele bwa ciloba mbubwa Jeesu).” Insabata lyoonse yakali kundisangalazya akundikasaazya mukati kacamba cangu.\nPele, kujanza limwi, yakali mukuli uundiminyide. Nitwakali kumanizya kususula mu Nsabata, bapati bakali kunoonga “batula ansi milimo”— aako kakali kaambyo buyo kakusisikizya kwaamba kuti bayanda kulyoolola nkaambo zyabakola ŋonzi. Kuti naa nikwakali beenzu baswayide amunzi, bapati bakali kunga bakkalilila kumwi kabayooma milaso yatwaambo tunjaanji ooto mebo ntweetakeelede kuswiilizya pe. Pele cintu cakali cipati mubuzuba oobo, cakali kucitika kumabbililo aazuba eelyo niyakaindide kale Nsabata. Ndendilyo eelyo masalamuzi aakusobana akubboloosya mapopwe naakali kutalika.\nMbuli mbweekali kuyaa bukomena, ayalo Nsabata yakaindizya kunditolwaazya akundicumba mumoyo wangu. Eelyo neekakomena akuba nakalindu, kwakali zilengwa zimwi zyakubamba Nsabata zyakaliko mazubaayo mbuli: kujika zyakuyoolya mu Nsabata muli bwasanu; kusalazya amunzi akugwisya tombe nokuba kusanzya kufumbwa cilaa tombe kusikila munzi wasumbula akununkilila bupya. Mbuli mbweekali mukaintu ulaa bana, wakali kundiminya mulimo wakubambilila kubona kuti boonse bali amunzi basamba kabotu-kabotu amubili, bana basimbi balizingaila masusu aabo, cakulya cililibambide kuyooligwa mu Nsabata, zintu zyakusansamuzya mwana muvwanda kuti waambuka, azyalo zyavwungailwa mutubbeeke, mpoonya boonse balilibambide kutambula Nsabata eelyo buyo zintu zyoonse nozisalede kabotu-kabotu.\nNokuba kuti ndakasoleka munguzu zyangu zyoonse, pele Ime nsyeekali kukonzya kulibambila zintu zyoonse kiitaninga sika Nsabata. Kwakali kunga bana balisambide kale, akusama kabotu; cakulya cilijikidwe kale; izyakusansamuzya mwana muvwanda zilivwungaidwe kale muzibbeeke. Pele kuli buyo cintu comwe cakali kucaalizya lyoonse kusikila mu Nsabata; koolola zyakusama ansimbi iipya. Izyakusama nzitwakeelede kusama notuya kucikombelo ca Mwami Yahuwah, zyakeelede kubambililwa munzila yaandeene iitola ciindi cilamfu. Koolola masyaati amaluke aamulumi wangu abana bangu basankwa botatwe, antoomwe amisiinsi yabana bangu basimbi bobile, kubikkilizya antoomwe anzyetisame lwangu . . . lyoonse ndakali kulyuuma bbi; awalo mwaalumi wangu wakali kunga naakamanide nsondo yoonse kalimubala kumilimo, wakali katede ncobeni kumamanino aamvwiki cakuti nakkede amunzi nkwiide kulivweketa, tacikonzyi akundigwasya milimo yaamunzi pe.\nCimwi ciindi, ndakasola kuccisa zyakuyoosama mu Nsabata akataa mvwiki, pele kwiinde buyo mazuba masyoonto kusikila Nsabata niyakasika, zisani zyangu azyabana bangu basimbi zyakali kokonyene alimwi akubaa minganja oomo mukkabati muzyakasyaankene kuyobolwa. Acimwi ciindi, Ime ndakasola kuteya nkoloko kuti ifume kundisinsimuna kubucedo nokucisiyasiya, kalitaninga pasuka zuba, pele ndakaalilwa kubuka kusikila kwaca alimwi zuba lyatanta kale. Mbombuboobo, mvwiki amvwiki, mbweekalijana ndoolola zyakusama zyesu eelyo bana nibakanjide kale mu malo kabasuntula ŋonzi. Aboobo, mvwiki yomwe yomwe niyakali kuyaa bwiinda, Ime ndakalijana ndilaa mulandu wakwaalilwa kumanizya kulibambila zintu zyoonse kutegwa ndikobelele “manjeleela” aabuzuba bwa Nsabata.\nImulandu wini ooyo wakali kundigwisya moyo, wakali mulandu wakugwitila mucamba kuti yasika Nsabata, akulibilika kumanizya tulimo twaamunzi. Pele buyo eelyo neekazyiba mulumbe wa Nsabata iibelesya mwezi-azuba , amatalikilo eeni aabuzuba bwamu Bbaibbele, nicakandibeda cuubauba kapati nkaambo lino mawoola aasetekene akafwiimpa loko. Kwamana do, cilikke eeco.\nIme ndakali kwiiyandisya ncobeni Nsabata. Ndakali kwiikkomanina loko. Pele cintu cini cakali kundimanukizya ncakuti, mucibaka cakuti bube buzuba bwakulyookezya, bwakacili buzuba bundifulusya nkwebbubba kuzwa mutukuta yankasaalo kubeleka! Ooyo mulandu wakugwitila mucamba niyali kusika Nsabata, wakali kuyungizya kundidimbilila atalaa kukatala nkweekalimvwide kubaa mulandu wakwaalilwa kuccisa zyakusama kiitaninga sika Nsabata!\nInsabata: Ino mbuti kayi mbwiinga yakubeda Mukuli?\nInsabata ncipego ciyandisi caandeene cizwa ku Mwami Yahuwah! Mbubuti eeci cipego ceelede kutweetela zileleko zyakukatalukwa akulyookezya muluumuno, mbucakapindulwa cakuti yaba mukuli uutusyaanikizya boobu?\nKubamba Nsabata ncintu cijatikizya bamaJuuda. Pele abalo lwabo, Nsabata yakababeda mukuli. Kusikila buzuba buno, bunji bwa bamaJuuda bamazubaano babbadela mali (muntu munamasi) aakuti abe “muzike wabo mu Nsabata”, aboole mumaanda aabo mu Nsabata kuzyoobayasyila malambe, kubayasyila mililo, kubacitila kufumbwa mulimo uunga waitwa kuti “mulimo” uuteelede kucitwa mumulawo wa Nsabata, (aboobo ooyo muntu munamasi nguutyola mulawo mu Nsabata) nabeleka mulimo wamu Juuda.\nBunji bwa BanaKristu inga tiibasofwaazya Nsabata munzila iili boobu, pele muzeezo wini ooyu uliboonya aanga ulaa mpindu: kubbadela mwanaa bantu kuti azyookucitile milimo akuubaubya buumi bwako mu Nsabata. Pele kuli mulandu aawa nobantu, kucita cintu camusyobo ooyu, nkusotoka mulawo kusikila kubbala lyoonse antoomwe a Moza wamulawo ooyo. Imulawo wane ulisalazyide kwaamba kuti: “Koibaluka buzuba bwa Nsabata, kuti ubusetekanye. Mazuba aali cisambomwe webo weelede kubeleka milimo yako yoonse: Pele buzuba bwa ciloba mbuzuba bwa Nsabata yokwa Yahuwah, Leza wako: muli mbubo webo toyelede kucita nuuceya buti mulimo, webo, nokuba mwanaako musankwa, nokuba mwanaako musimbi, nokuba mutwanga wako mwaalumi, nokuba mutwanga wako musimbi, nokuba ŋombe zyako, nokuba mweenzu uuli mulubuwa lwako.” (Kulonga 20:8-10, KJV)\nMumulumbe wakalembwa kwaambilizyigwa mudolopo lya Lakewood, bakapokola baku New Jersey bakalisungula kukutauka tulimolimo twa bamaJuuda Batonkomene bali 60,000 aabo bakali kukkala akati kabo, mbwaakaamba oobo Hemant Mehta:\nNokuba kulanga kaambo aaka mumeso aabupaizi, eeci ncobacita bamaJuuda cakubbadela muntu kuti abakutaukile milimo mu Nsabata, ncintu cinyemya Moza Uusalala wa mulawo. Kuti yebo kotazumizyidwe kumwesya malambe nkaambo Bbaibbele lyako Lisetekene mbolikwaambila oobo, nkokuti utaciti cintu eeco. Muntu kaandaanya cikombelo amfulumende yacisi — pele kumwi kalombelela bamasilikani kuti bamucitile milimo yakwe iilaa tombe nkaambo buyo kakuti walo wasala kweeleba mulimo ooyo, ooko nkusowa buyo ciindi camusilikani ooyo. Bamasilikani tabali bazike bakukubeleka milimo yako kumamanino aamvwiki pe. Mubwini, nkobacili asunu bamaJuuda bamwi babbadela muntu munamasi kuti abe (muzike uukutauka milimo mu Nsabata”), pele acalo eeco cilaa mulandu kuti twiiteelelesya ncobeni mboyeelede kubambwa Nsabata. Kwiinduluka ncaakaamba umwi muntu, “Kuti bupaizi bwako kabwaamba kuti toyelede kumunika lambe, nkokuti yebo kokkede mumusinze nokuba kusandukila kubupaizi bumbi bwiimpene aboobo.”1\nAaya ngaakali maanu aa bana Isilayeli aabo Yahushua mbaakakalalila. Kuzwa kumatalikilo aamulimo Wakwe, Mufutuli wakasoleka ncobeni kuyiisya bantu cileleko cijanwa mukubamba Nsabata yamasimpe. Maako 2 ulembedwe kuti: “Alimwi cakacitika kuti, bumwi buzuba [Yahushua] wakainda akataa myuunda yamaila mubuzuba bwa Nsabata; mpoonya basikwiiya Bakwe bakatalika kupulula misonje yamaila, nibakali kuyaa bweenda. Nkabela ba Falisi bakamwaambila kuti, Kolanga, nkaambo nzi ncobacitila boobu mubuzuba bwa Nsabata icintu citazumizyidwe mumulawo?” (Maako 2:23-24, KJV)\nBafalisi tiibakali kutamikizya basikwiiya kuti balabba pe. Cakali mumulawo wa BaLevi icibeela cakapedwe kuzwa kuli Mozesi kuti kufumbwa muntu wakafwide nzala, wakalaangulikide kuligwasya kulya maila nokuba micelo yabantunyina, pele weelede kutema buyo ncakonzya kulya mpeenya aawo. Bafalisi bakalaazyi makani aayo. Pele cintu cini ncibakali kutamikizya basikwiiya, cakali cakubeleka mu Nsabata.\n“Maila” inga apandululwa akuti “nzembwe.” Kwiinda “mukupulula misonje yamaila” akwiilya, ba Falisi bakatamikizya basikwiiya kuti, bakali kutebula mubuzuba bwa Nsabata. Cabili cakali cakuti, eelyo nibakali kupukapuka misonje yamaila mumatansyi aabo kuti baigwisye bungu, eeco cakali kukonzyana amulimo “wakupupulula maila.”\nBamaJuuda bakaanza zilengwa zyakubamba Nsabata. Abalo banakristu babamba Nsabata batobela muzeezo ngweenya wakulibambila ziyanza.\nYahushua wakalizyi cini ncibakali kwaamba, nkabela Walo wakali kuyandisya kubalemununa mukuli wakubamba Nsabata ooyo ngubakatukkide atalaa bantunyina, akubajosyela Nsabata kuti ibe cileleko mbuli mbwaakakanzide kuti ibe Mwami Yahuwah kumatalikilo. Lino Walo wakalizyi kuti baFalisi bakali kumulemekezya kapati Davida, aboobo Mufutuli wakababuzya kabotu-kabotu kuti: “Hena tamuninga balide aawo mpokulembedwe ncaakacita Davida na, eelyo walo naakamvwide nzala, kumwi kalaa bamwi bakali antoomwe anguwe? Tede wakaunka muŋanda yokwa Yahuwah mumazuba aasilutwe mupaizi Abiathar, mpoonya wakaakulya cinkwa cakupaizya, eeco citazumizyidwe mumulawo kuligwa baabo batali bapaizi, mpoonya wakapedelezya abaabo bakali anguwe kuti balye?” (Maako 2:25-26, KJV)\nWalo wakali kusoleka kubatondezya milawo yeelela mukubamba Nsabata, kuleka milawo yaziyanza zyabantu. Mpoonya, Yahushua wakaamba kaambo kamwi katondezya kwaciindi coonse kuti iNsabata yeelede kuba cipego kumuntu, kuleka kuba mukuli uuminya kubambilila. Walo wakati: “Insabata yakabambilwa muntu, kuleka muntu kubambilwa Nsabata pe: Aboobo awalo Mwanaa muntu ngu Simalelo wa Nsabata.” (Maako 2:27-28, KJV)\nCintu cuusisya cakali cakuti, bana Isilayeli tiibakali kuyanda kucinca ziyanza zyabo pe. Kusikila buzuba buno, kubamba Nsabata akataa bamaJuuda banjaanji, tacili cileleko ca Moza pe, pele nciyanza cabantu ceelede kutobelwa. Kaindi kasyoonto kataninga fwa, Yahushua wakasola kunjila mumyoyo yaba Falisi miyumu aanga mabwe. Wakakombelela cakulyeetezya kuti bapiluke ku Moza wakasimpe wamumulawo, eeco ncecilembedwe mu Mateyo 23. Cintu cakamukopede Yahushua cakali cakuti, impuwo ya bana Isilayeli inga kiyoonyonganya bantu bamasi aabo bakali kusandulwa eelyo mulumbe mubotu niwakali kuyaa kumwaika. Mpawo Walo wakati, mutani kutobeli ziyanza nzyobacita ba Falisi:\nNkaambo balundaika mikuli iiminya akulema kubweza, akwiikulika atalaa makkuko aabantu; pele balo lwabo tabakonzyi nokuba kubweza mikuli eeyo akanwe komwe pe. Maawe kuli ndinywe, nobalembi abaFalisi, nobasikuupaupa ameso! Nkaambo mulazeleemba mulwizi atalaa anyika yoonse kuyandaula muntu wakusandula, nkabela eelyo mwamujana akumusandula, mumubamba kuti abe ziindi zyobile muntu weelela mulilo uutamani kwiinda ndinywe lwenu. (Mateyo 23:3-4, 15, KJV.)\nSaatani wakabeleka kapati kuti amwaikizye ciyanza cakubamba Nsabata eeci cili boobu akataa banakristu. Kuli twaambo twa masimpe ncobeni banakristu bakomba mu Nsondo ncobatamikizya bantu bakomba Mujibelo kuti mbaa syaatulawolawo. Pele eeco tuuli mulandu wa Nsabata yini pe. Lino, kumamanino aamusela wanyika, casika ciindi cakunununa akujokolosya Nsabata mbwiiyelede kubambwa; kwiikkomanina mbuli cipego citeeli cabulemu bwakujulu.\nInsabata: Nja bantu boonse\nKuti yebo nokuba umwi muntu uuli munsi lyako kadonaika kuti, “Ndabula nzi ncenoolikatazya atalaa buzuba bomwe buyo? Tee kayi Ime ndakomba lyoonse abuzuba! Ime ndiyanda kukwaambila kabotu-kabotu kuti, ooku kwiingula kwamusyobo ooyu nkwiimpya kuteelela kaambo keni ncokuli Nsabata. Ooku kwiingula kuzyila mukwaalilwa kumvwisisya akutalika kulanganya Nsabata kuti mukuli uuminya, kuleka kuti ncintu cisangalazya moyo.\nNinzi Mufutuli ncaakali kwaamba eelyo Walo naakaamba kuti “Nsabata yakabambilwa muntu, alimwi kuleka muntu kubambilwa Nsabata”? Ime ndisyoma kuti Walo wakali kuyandisya kuti swebo tuteelele kuti Nsabata cakali cipego Cakwe kuli ndiswe, cipego citupa kukatalukwa kuzwa kumilimo iitubbubbya mitukuta yankasaalo abuzuba, alimwi ncipego cakulyookezya akubambulula moyo amuya wamuntu woonse. Mwami [Yahuwah] wakatupa buzuba bwaandeene oobu, kuleka kuti tulikkomanisye nanka kuti tuzumanane kubeleka pele kuti tulyookezye kuzwa kumilimo yesu, akukatalukwa mumoza amumibili yesu.”\nKuyungizya waawo, ooku kwiingula boobu, nkusendekezya kuti kuli zintu azimwi zyeelede kutobelwa nokuba ziciyandika (antoomwe azileleko ziindene) ziyobwedwe kazilindila bana balunyungu lwa Abrahamu. Aaya taali masimpe pe. Ooyu muzeezo uulubide, wakatalikila akataa bantu balusyomo lwa Ziyoni, kuti bamaJuuda mbantu basumpukide atalaa bantunyina boonse akuti boonse bantu banamasi balaansi lya bantunyina.\nPetulo wakatondezyegwa kuti bantu boonse baleelene mumeso aaMwami Leza Yahuwah eelyo Cornelius, silumamba waba Loma alimwi mwaalumi uululeme, naakasanduka akutambula Muya Uusalala ngweenya ngubaatambiwde basikwiiya, mubuzuba bwa Pentekkositi.\nPetulo wakati: “Masimpe Ime ndalibonena ncobeni ono kuti Mwami Yahuwah tasalauzyi akataa bantu pe:\nPele mucisi cili coonse oomo muli muntu uuyoowa Nguwe, akucita bululami, ooyo muntu ulatambulwa kuli Nguwe.” (Milimo 10: 34 a 35, KJV)\nZipego zyokwa Yahuwah nkozyili kubantu boonse kakwiina muulo, alimwi akataa zipego eezyo kuli cipego ca Nsabata. Mumajwi aazwide bulemu, mushinshimi Izaya, wakalemba kuti:\nMboobu mbwaamba Mwami Yahuwah, Amubambe mbeta, amucite bululami: nkaambo lufutuko lwangu lwaswena kusika, alimwi bululami bwangu bulaafwi kuyubununwa.\nWalelekwa ooyo muntu uucita ceeci, alimwi amwanaa muntu uujatilide ali ncico; ooyo uubamba Nsabata akulilesya kwiisofwaazya, ooyo uulesya janza lyakwe kucita cisofweede cili coonse.\n“Mboobu mbwaamba Mwami Yahuwah ulati, “Kamubeleka bweelede, alimwi kamucita ziluleme, nkaambo lufutuko lwangu luli afwiifwi, bululami bwangu bulayubununwa cakufwambaana. Ulilelekedwe ooyo muntu uucita eeci, ooyo muntu uukakatila kuli ceeci, uubamba Nsabata cakutaisofwaazya, uulilesya kucita cibi.”\nMuntu wamasi ooyo uuboola kuzyookkala abantu ba Mwami Yahuwah ataambi kuti, “Kasimpe Mwami Yahuwah wandizandula ncobeni kuzwa akataa bantu Bakwe.” Awalo muzibe atatongooki kuti, “Ndili mbuli cisamu cakayuma.”\nMboobu mbwaamba Mwami Yahuwah ulati, “Kumuzibe ooyo uubamba Masabata aangu, ooyo uucita nzindibotezya, akukakatila, kucizuminano cangu, muŋanda yangu amukati kabwaanda bwangu, njoobapa ciibalusyo azina bbotu kwiinda bana balombe abasimbi. Ndiyoobapa zina eelyo litakamani litakagwisigwi pe.\nBamasi aabo bakkala akati kabantu ba Mwami Yahuwah, aabo bayanda kumumanina mulimo, aabo bayanda zina lya Mwami Yahuwah, akukomba, aabo babamba Nsabata cakutaisofwaazya, bakakatila kucizuminano Cangu, njoobaleta kucilundu Cangu cisalala, akubasekelezya muŋanda Yangu yakukombela.\nZituuzyo azipaizyo zyabo zyoonse ziyootambulika acipaililo Cangu, nkaambo ŋanda Yangu iyootegwa niŋanda iikombela misyobo yoonse.”\nMwami Leza ooyo uuyobolola bakali baange ba Isilayeli ulati, “Njooyobolola abaabo bamwi kunze lyabaaba bakayobololwa kale.”(Izaya 56:1-8, KJV)\nSaatani ulizyi zileleko zyabulemu zikonzya kupegwa kufumbwa muntu uubamba Nsabata munzila eeyo Taata Yahuwah njaakakanzide kuti ibe. Ncenciceeci walo ncaakaleta muzeezo wakuti Nsabata yakamwaigwa aciciingano,kutegwa bantu batatambuli zileleko zyakubamba Nsabata. Nkabela aabo bacizumanana kwaamba kuti Nsabata nkwiicili, walo uluujisi kubapindwida buzuba oobo kuti bube mukuli, uubalemena “akuminya kubweza.”\nCileleko cokwa Yahuwah cilaanguludwe kubantu boonse kakwiina muulo, kufumbwa musyobo wamuntu. Mwami Yahuwah “tasalauli akataa bantu” pe, nokuba kusumpula bantu bamwi nkaambo buyo ka LUZUBO lwabo.\nInsabata: Ncipego cizwa kuli Yahuwah\nMuluyando abusongo buteeli, Taata wakabona kuzingwa mizeezo ooko kwakali kuyooba atalaa makani aa Nsabata. Walo wakalizyi kuti Nsabata iyoolubwa. Walo wakalizyi akuti eelyo kasimpe kaakuyobololwa alimwi, mizeezo yatulawo-lawo ya Bafalisi iyoonyonganya kubamba Nsabata ciindi cabili akataa basyaalizi. Muluzyalo aluse Lwakwe, Walo wakapa malailile aagaminina kutondezya nzila iisalala kumuntu uuli woonse kufumbwa nkwabede, mbwakonzya kusekelela cipego ca Nsabata.\nTakuli kusama zikobela zyeebeka, nokuba kujika zyakulya zyaandeene kunona ncobeni, nokuba kubeleka mulimo ookwa Yahuwah mubuzuba Bwakwe busetekene, pe. Kunyina Nsabata niijatikizya maanda aampulungwido zyamisyobo-misyobo kulibotela, nokuba majwi aali zyuulu-zyuulu aatelemuka kulweela mumatwi banikwiimbila antoomwe basicikombelo pe. Zyoonse eezi nzintu zikkomanisya akusangalazya myoyo, pele tazyili zintu nzyaangulukide kutambula muntu uuli woonse pe.\nPele, kukkomanina Nsabata ncintu cuubauba kwiinda waawo, alimwi ciliyaamukide kuzwa kucintu cili coonse ciyeeme kuziyanza zyabantu.\nMisela yamusinze tiiyakali buyo ciindi cakubula busongo nokuba kubula lusumpuko lwa mincini pe. Yakali ciindi camusinze mupati wakubula Moza oomo myoyo yabantu banjaanji muyakali kulangila luumuno akukatalukwa ooko kuzyila buyo kuli Taata Yahuwah. Izaya 58 uyubununa Mwami Yahuwah mbwaakateelede cakali kutola busena: icintu cakatalisya musinze ooyo, alugwasyo lwabulemu lwakaleta luumuno akukkomanina cipego ca Nsabata:\n“Mboobu mbwaamba Mwami Yahuwah ulati, “Ongolola canguzu, utaleki pe. Pozomokesya mbuli mweembo. Ambilizya kubantu bangu zyabuzangi bwabo, baambile baluzubo lwa Jakobo zinyonyoono zyabo.\nBuzuba abuzuba bantu aaba balandiyandaula, balayandisya kuziba nzila zyangu mbuli kuti musyobo uucita ziluleme, uutanasiya malailile aa Leza wabo. Balandikumbila mbeta ziluleme, balayandisya kuswena aafwiifwi kuli Leza.”\nBalati, “Ino nkaambo nzi ncotuliimya kulya kwamana yebo totubwene? Nkaambo nzi ncotulibombya kwamana yebo tokubwene?”Amubone mubuzuba mbomuliimya kulya, mulacita mbuli mbomuyanda nobeni, akupenzya babelesi banu boonse.” (Izaya 58:1-3a, KJV)\nEeyi tiili mibuzyo yakusowa buyo ciindi pe. Kumuntu uumuyanda Mwami Yahuwah alimwi uukanzide kumulemekezya Walo, inga caba cintu cimuzingaila mizeezo yakwe kuti eezyo zileleko kazimuzelauka boobo. Pele, Mwami Yahuwah ulapandulula mizeezo iicitika mukati kamyoyo yabo, aabo beni batakubwene citola busena. “Amulange, mubuzuba oobo nomuliimya inywe mulikkomene, akudadanyana kubeleka milimo yanu yoonse. Amulange, inywe mulaliimya nkaambo kakuyanda kuyumya zintu akuzwangana, anukuti muyanda buyo kuti mumvwugwe majwi eenu nkwaapozomoka kujulu.” (Izaya 58:3b-4, KJV)\nKucita buyo tulengwa twabupaizi bumwi inga tiicaba cintu cikkutya muya wamuntu uuyandisya kuswaangana mumoza a Sikabumba wakwe wakamulenga.\nInywe mulaliimya, mbwaamba Mwami Yahuwah, nkaambo kuli mpindu njomulangila mukuliimya kwenu. Inywe mulalipeekezya kupaila, kwiinda kubaa moza. Mulalipenzya nkaambo eeco ncecimupa kubaanga mwalimvwa kabotu. Pele, penzi lini ndyakuti, myoyo yenu icisofweede.\nOoyu ngweenya ngomulumbe wakapedwe ku cikombelo caku Laodicea: “Webo waamba kuti, Ime ndivwubide, ndijisi zintu zinji, alimwi kunyina ncebulide pe; hena tozyi webo kuti ulipengede, alimwi uli mucete, alimwi uloofweede, alimwi ulaa mantanda.” (Ciyubunuzyo 3:17, KJV)\nIme ndakali kwiiyandisya kaka Nsabata, pele iziyanza zyabantu, izintu nzyobakali kulangila kucitwa mukubamba Nsabata, akuccisa zikobela eezyo bantu bamwi nzyobakali kundilangila kuti ndeelede kuzisama neya kucikombelo, eeco ncecakali kundipa kulimvwa kuti ndibamba Nsabata akwiisetekanya. Pele nokuba boobo, nzyeenya eezyo zintu zyakali kupindula cileleko cakulyookezya mu buzuba bwa Nsabata kuti ube mundunda wamukuli uundiminya . . . alimwi nsyeekakubwene kuti nzyezintu eezyo pe zyakandiminyide.\nPele alyalo makanze eesu naataluleme, Yahuwah tatusiyi katuli tolikke pe. Pele Walo ulatusolweda kabotu-kabotu, akutuyubunwida zintu zisisidwe kuzyuli lyamyoyo yesu akutulailila munzila zyabululami. Muli Izaya 58, Walo ulabuzya kuti: “Hena ooku nkokuliimya Ime nkweekamusalila nywebo na? Hena oobu mbuzuba bwakuti muntu alipenzye mumoyo wakwe na? Hena mbuzuba bwakuti agogomeke mutwe wakwe mbuli malala, akulilazyika atalaa masaka akulilambaika twe? Nguni uunga waamba kuti ooku nkuliimya, abuzuba butambulika kuli Yahuwah?” (Izaya 58:5, KJV)\nHena Ime kuli neekamwaambila kuti nywebo amulipenzye? Yahuwah ulabuzya akuti: Hena eeci ncecintu cini ncomuyeeyela kuti nceyanda Ime na?\nHena ndakatambula cileleko cindeelede eelyo neekali kulilauka mukuli ooyo wakubamba Nsabata ngubaandilundaika bantuma? Inzya! Mwami Yahuwah, nguuzyi cili mumoyo wamuntu, wakalizyi kuti ndilamuyanda Walo alimwi ndakali kuyanda kulemekezya Nguwe. Mbuli mbwaakapandulula Yahushua mumulumbe Wakwe atalaa mulundu:\n“Amukumbile, mulapegwa, amuyandaule mulajana, amukonkomone mulajulilwa. Nkaambo kufumbwa ooyo uukumbila ulatambula, awalo uuyandaula ulajana, ayooyo uukonkomona ulajulilwa. Ani nguni uunga ulapa mwanaakwe bbwe akumbila cakulya? Naa uunga akumbila nswi ulamupa nzoka? Kuti naa nywebo, nobasizibi kamuzi kupa zintu zibotu kubana banu, ino walo Uso uuli kujulu inga waalilwa buti kupa zintu kuli baabo bamukumbila?” (Mateyo 7:7-11, KJV)\nYahuwah lyoonse unoobaleleka bana Bakwe. Walo wakalizyi kuti kwakali zileleko zinjaanji zya Nsabata Ime nzyeekayimpya mukubula luzyibo akoofwaala kwangu.\nMuli Izaya 58, Walo taleki kusikila wayubununa makanze woonse aataluleme aali mumoyo wamuntu, aayo aamulesya kukkomanina Nsabata. Pele, Walo uya kumbele kupandulula cini ncayanda Lwakwe, nkabela eeco cilakosoola kwiinda akataa zyoonse zilibonya antangalala akuyooyasa kuti ccu mumoyo wamuntu:\n“Hena takuli kuliimya ooku nkweekasala? Kwaangulula lukole lwabusofwaazi, akulemununa mikuli iiminya, akwaangulula bapenzyedwe kuti baanguluke balyeendelele, akutyoloola kufumbwa joko lilaa mukosi wamuntu?\nHena takuli kwaabila cinkwa cako kuli baabo bafwide nzala, akuleta bacete batandidwe kuti baboole muŋanda yako? Eelyo webo noobona muntu ulaa mantanda, kuti wamusamika; alimwi kuti webo utalisisi kuzwa kuluzubo lwako? (Izaya 58:6-7, KJV)\nLyoonse ooyu ngomulimo wamumoyo. Ooyu ngowakali mulimo ookwa Yahushua, alimwi ngomulimo akati kesu. Pele eelyo notumuzumizya Taata Yahuwah kuti atusalazye mizeezo amakanze eesu, akutugwisya kufumbwa cisinkilila akataa myoyo yesu a Wakwe, icileleko citobela waawo nkukunka cileleko “cipimidwe kabotu-kabotu, cisindaidwe, akusukaanyigwa, alimwi citikaika.” (Luka 6:38, KJV) Koswiilila nkozivwuuma zileleko eezyo zilindizya akulangila kutuminwa nduwe kuzwa Kujulu:\n“Eelyo mumuni wanu uuyoolibonya, muyoofwambaana kuponyezegwa, bululami bwanu buyoomusolweda, bulemu bwa Mwami Yahuwah buyoomukwabilila musyule. Eelyo mwaakumana kukomba, Mwami Yahuwah uyoomuvwuwa. Mwaakumulilila kuti amugwasye uyooti, “Ndime aano.” Kuti naa muleke zyakudyaaminina, muleke kutondekana minwe azyakukanana kwaluciso, kuti naa kamulipenzya kutegwa mwaabile bafwa nzala, akubacitila zyeelede aabo badyaaminidwe, aawo mumuni uyoolibonya mumudima, busiku buyoolibonya mbuli sikati. Mwami Yahuwah uyoomusolweda lyoonse, uyoomucitila zyoonse nzyomuyanda munyika yacimpayuma akumuyumya. Muyooba mbuli muunda uutililwa kabotu, mbuli kasensa kamaanzi aatayuminini.” (Izaya 58:8-11, KJV)\nMa bwavwula bulumbu buli boobu! Alimwi oobo bulumbu bulipedwe kakwiina muulo pele nkaambo buyo kakuzumizya Mwami Yahuwah kuti akuyubunwide cili mumoyo wako, eeco cisisidwe kuzyuli, akukugwisyila kufumbwa ciimvwi munzila yako eeco cikusinkila kutambulila cileleko Cakwe. Eelyo nocicitika eeci, imulawo ookwa Yahuwah inga walibonya mubuzwide amumuni mupya. Tuucilibonyi kubaanga mukuli wakagagailwa kuciciingano pe. Pele lino, walibonya kuba mbuli kulembulula mizeezo yini ambwalimvwa Singuzuzyoonse. Imulawo wabulemu ulatuzumizya swebo kubona cisisidwe mukati ka moyo Wakwe! Aboobo cilikke ncotunga twabona mbubotu Bwakwe butavweledwe cintu.\nMulawo wa Yahuwah ncimbonimboni caciimo Cakwe caluyando cilembedwe mumabala. Ooyu mulawo tuukamwaiki nolilampa buti pe! Pele, lyoonse uyubununa cisisidwe mumoyo wa Yahuwah. Mbuli muntu nayaa kuzumanana kubala mulawo ooyu, kuyungizya kulibonya bubotu muli nguwo.\nAcimwi cibeela camulawo wabulemu ni Nsabata – eeco nciibalusyo citutamba lyoonse kubikka ambali ciindi cakukkala ansi antoomwe a Yooyo uukuzyi mbobede, alimwi uukuyanda kwiinda boonse. Ono amulangisye cilembedwe mukampango katobela, aabo bacita boobu bateelela kuti, kuleka kuti mulawo wane wakamwaigwa aciciingano, pele ucili mulawo weelede kutobelwa! Ilwiito lwakulazyika ansi zyoonse akubaa ciindi cakukkala antoomwe a Mulengi, lucitwiita!\n“Bantu bako bayooyakulula matongo aakale-kale, basikubukulusya bwaanda mbabayoobukulusya ntalisyo zyamazyalani aakale zyakooledwe, basikubukulusya maanda aakawa atuzila twawo.” (Izaya 58:12, KJV)\nOoko “kutyola mulawo” ookwa Yahuwah nkusendekezya kuti mulawo wane wakagagailwa kuciciingano. Pele kuti meso abbatulwa mpoonya twatalika kubona bubotu buli mumulawo wabulemu, inga swebo twabona bufubafuba bwakweezyeezya boobo. Kuleka buyo kuti tuyoobamba Nsabata ya Mwami Yahuwah, pele tuyoocita kufumbwa cili munguzu zyesu kuti twaabanye bamwi kasimpe kalibotela boobu aaka.\nAlimwi kutegwa tutazyokeli kuciyanza “cakubamba” Nsabata kutobela tulawo-lawo, aawa mpeenya Mwami Yahuwah ulisalazyide kale nzila zyotatwe boonse mbobakonzya kukkomanina Nsabata:\nMwami Leza ulati, “Kuti naa mwabubamba buzuba bwa Nsabata, akuleka kucita nzyomuyanda mubuzuba oobu, kuti naa mwabusalazya mbuli buzuba bupati bulemenede ku Mwami Yahuwah, cakuti kamuteendi nyendo akutacita mbuli mbomuyanda akwiide kukanana zyabuyo, muyootangala mu Mwami Yahuwah, ndiyoomucita kuti mukalemekwe munyika, eelyo muyoolikkalila munyika eeyo njindakapa sikale wanu Jakobo kuti ibe lukono lwakwe, 'Mebo lwangu nde Mwami Yahuwah ndime ndaamba' (Izaya 58:13-14, KJV)\nAaya ngamaseseke aakukkomanina Nsabata.\nTuuli mulimo wesu kusetekanya buzuba oobo. Bulisetekene kale! Bulisetekene nkaambo Mulengi wesu wakabuleleka kale akububamba boobo. Mulimo wesu ngwakuzumanana kubusetekanya oobo buzuba.\nKutegwa utambule cileleko cini cakubamba Nsabata, webo weelede kutaanguna kulanganya Nsabata kuti ncintu cikukkomanisya. Kuleka buyo mumajwi aazwa kumulomo pe. Pele mumizeeo amumoyo wako amwalo, weelede kwiilanganya kuti Nsabata mbobuzuba bubotu kwiinda woonse mumvwiki nkaambo mubuzuba oobu, Muleli wa Mulengalenga woonse awalo ulazyika ansi mulimo Wakwe woonse kuti abikkile maanu kumuyandwa Wakwe ngwayandisya atalaa zintu zyoonse: ooyo muyandwa waambwa ngwayandisya, nduwe webo omuntu.\nMpoonya kuli zintu zyotatwe zigaminina eezyo Mwami Yahuwah nzyaambilizya. Kuti swebo twacita zintu eezyo, Insabata inga yaba cipego acintu citukkomanisya mbuli mbwaakali kuyanda kuti ibe lyoonse . . . alimwi kutali nkaambo kamakakatilo eesu aakusama zikobela zyoolodwe akweebeka cinicini nokuba kujika zinjaanji zyakususwida mubuzuba oobo pe!\nNzyeezyi nzila zyotatwe zyakukkomanina Nsabata:\nKulilesya kucita milimo yako omwini.\nKulilesya kwaambaula majwi aako omwini.\nKuleka kuyandaula zyalikkomanisya omwini.\nKulilesya kubeleka milimo yako omwini\nAaka nkaambo katakwe abusanduluzi kagaminide kusalazya caambwa. Swebo tatweelede kubeleka mumawoola aasetekene aa Nsabata. Aabo bataminina kuti Nsabata yakagagailwa kuciciingano, kumwi kabakomba abuzuba, aabo balayimpya kaambo keni kakutulila ansi milimo yabo yoonse.\nMyoyo yabana basyoonto iyandisya Mulengi. Balo balakkomana akwiingula Muya Uusalala nuubakwelakwela.\nSwebo tweelede kukomba abuzuba! Kutalika mafumina kubucedo webo koyooma abuzuba aMulengi wako, eeco ncintu ciyandika. Eelyo bana bangu nibakacili bavwanda kapati, kabalaa myaka yakuzyalwa 3 kusikila 4, bakalaa “ciindi cakuumunizya nobali antoomwe a Yahushua,” eelyo nobakali kuteelela twaano twamu Bbaibbele muli sikapepele, akulanga mabbuku aazifwanikiso zyamu Bbaibbele, azimwi. Mpoonya kumamanino aabuzuba, bakali kubandauka kufumbwa cileleko ncobakatambula, mupailo, akupa bulumbu, eeco cakali kupa kuti mizeeo kiili muciimo cakupaila kutegwa buzuba butobela, mizeezo yamuntu kiitaanguna kutunga mulongo kutozya ku Mwami Yahuwah.\nPele alimwi, nokuba kuti yebo kolaa ciindi cakulyaaba kupaila olikke, kupaila amukwasyi antoomwe cifumofumo amangolezya, ibuzuba bwakubeleka milimo tabukonzyene pe akutula ansi milimo yoonse kuti muntu abikkile maanu aakwe ku Mwami.\nKulilesya kwaambaula majwi aako omwini\nEeci ncintu cuubauba kuluba. Kuti twatamba beenzu kuzyootusangana kulida antoomwe mu Nsabata, nokuba kuti twasangana amikwasyi iimwi iipailila mumaanda kuti tulye budodoodo antoomwe, kwaambaula zyakwiide kusesya bantu, ncecintu cini citobela waawo kanjaanji.\nKuswayana kwamusyobo ooyu inga caba cileleko cipati kuti cabelesyegwa kulumbaizya Taata Yahuwah, kuyooma ziiyo zili Mujwi Lyakwe, akwaabana milumbe yazileleko eezyo Walo nzyaakakulongezya mumvwiki yakainda yoonse.\nKanjaanji, nokuba boobo, bamakaintu inga batalika kubandika misalo yabana babo nokuba zintu zyakacitika mumaumi aabalongwenyina. Banalumi inga batalika kubandika milimo njobacita, nokuba nkamu iili kumbele kusobana mupila njobayandisya, nokuba penzi libatingide ndyobajisi kumootokala wabo. Zyoonse eezyi kunyina pe nozyilemekezya Mwami Yahuwah nkaambo zitolela maanu kuzwa kuli Nguwe akwaatozya kuzintu zyaanyika.\nKukkomanina Nsabata kwamasimpe, ncintu ciyandika kwaambaula majwi ookwa Yahuwah, kuleka majwi eesu tobeni.\nKulilesya kuyandaula zyakulikkomanisya\nEeci ncintu cilibonya antangalala. Ncobeni, yebo inga toowunka kuyoolangilizya nkobasobanina mupila, nokuba nkobasekelela pobwe, nokuba nkosaadi mumawoola aasetekene aa Nsabata. Pele kukkomanina Nsabata cilainda kwiinda zintu zyaambwa kucaalizya zyobile.\nKubantu bakalyaaba maumi aabo kuti babelekele Mwami Yahuwah, eeci ncintu ciyandika kapati. Mbuli umwi wabasimilimo bali munkamu ya WLC, ncintu cakali cuubauba kapati kuli ndiswe toonse kubeleka milimo yakutumina milimbe muluwo nokuba muli sikapepele waku WLC, kwiingula mibuzyo ya muluwo, azimwi zinjaanji. Tee kayi ooku nkubeleka mulimo ookwa Yahuwah. Ndiluleme na?\nPele masimpe eeni ngakuti, toonse tulayandisya kucita mulimo ookwa Yahuwah! Tulayandisya kutola cibeela mumulimo wakwe. Kulyaambilila lwangu, Ime cindiletela kukkomana kapati akuzulila mumoyo kuzyiba kuti ndaacibeela nociceya buti mukuletela bamwi kasimpe. Itwaambo ntobabuzyilila bamwi baswaya busena bwesu muluwo, tulandikasaazya mumoyo wangu akundikulwaizya kuti ndiyungizye kuyuma kubeleka akuzuunyana kwaabanya tusimpe ooto Mwami Yahuwah ntwaakapa nkamu ya WLC kuli bamwi.\nPele amulange, ooku akwalo nkucita zyakulikkomanisya. Ime nsyeyandauli zyakulikkomanisya mu Nsabata. Ime ndiyandaula lukondo lwa Yahuwah. Insabata tiili ciindi cakuti mebo nditalike kulikkomanisya zyangu. Nkabela eelyo nebeleka mulimo ooyu, mpoonya Ime, ambeyo ndakkomana!\nKulaambwa ziindi zinjaanji kuti tokonzyi “kwaabanya” Leza Taata, alimwi eeco cili masimpe ncobeni, kuti casika kukukkomana ooku, tokonzyi kukwaabanya kumuntu pe. Imwi nzila njotuyandaula kukkomana kwa Taata njakuleleka baabo bali munsi lyesu. Ba Hebulayo 4:15 bayubununa kasimpe kakkomanisya kuti: Taata a Mwana balamvwa kufumbwa mbotulimvwide! Tatujisi Mupaizi Mupati uutakonzyi kutufwida lubomba mubuteteete bwesu. Mupaizi wesu wakasunkwa munzila zyoonse, mbubwenya mbotusunkwa aswebo. Pele taakwe naakabisya pe.\nMumajwi amwi, ooku nkokwaamba kuti: Walo ulamvwa eeco ncotumvwide mumibili yesu. Kufumbwa cintu cisangalazya myoyo yesu, kufumbwa cicisa mumuuya wamuntu, zyoonse eezyo zyilatikaanya moyo ookwa Yahuwah. Ooku kuzyiba boobu ncintu citondezya zinjaanji zili mumajwi ookwa Yahushua muli Mateyo 25 kwiinda mbutwakaamvwide kutaanguna: Nkabela Mwami uyoobaingula kuti,“Ncobeni ncobeni ndimwaambila masimpe kuti, kufumbwa mbubonya inywe ncomwaacitila umwi wabakwesu Bangu aaba, ibatayeeyelwi kuti mbaani, mwakacitila Ndime eeco.” (Mateyo 25:40, KJV)\nKuti twamvwa cicisa, awalo Mwami Yahuwah ulamvwa camucisa. Ngamasimpe aayo. Alimwi kuti umwi uuciswa walimvwa kabotu kuti eeco cimucisa cilizyibidwe, aswebo eeco ceelede kutukulwaizya kuzyiba kuti aswebo tulakonzya, munzila yamasimpe ncobeni, kulesya kumvwa kucisa nkwamvwide Taata akumuletela kukkomana.\nMpoonya Mwami wakati kuli baabo bakali kujanza lyakwe lyalulyo, Amuboole, inywe nomulelekedwe ba Taata Wangu, amukone bulelo oobo bwaabambilwa ndinywe kuzwa kumalengelo aanyika:\n“Mpoonya Mwami uyokwaambila baabo bali kululyo lwakwe kuti, 'Amuboole nywebo nomulelekedwe a Taata, amunjile mubwami mbumwakabambilwa kuzwa kumalengelo aanyika.\nNkaambo nindakafwa nzala mwakandipa cakulya, nindakafwa nyota mwakandinywisya, nindakali mweenzu mwakanditambula, nindakali aacintanda mwakandisamika, nindakali mulwazi mwakandiswaya, nindakali muntolongo mwakandibona.'\nNkabela baluleme bayooingula kuti, 'O Mwami, ndilili nitwakakubona kofwide nzala twakusanina, naa nookafwide nyota twakupa cakunywa?\nNdilili nitwakakubona koli mweenzu twakutambula kabotu, naa koli aacintanda twakupa cakusama? Naa ndilili nitwakakubona koli mulwazi naa muntolongo twazookubona?'\nNkabela Mwami uyoobaingula kuti, 'Ncobeni mbubonya mbuli mbumwakacitila umwi wabakwesu aaba batayeeyelwi kuti mbaani, mwakacitila ndime (Mateyo 25:34-40, KJV)\nSwebo tweelede kuba maanza ookwa Yahuwah aayumyayumya bamwi akubagwasya, kuba jwi Lyakwe lyuumbulizya akukulwaizya bamwi. Alimwi nkaambo kakuti Walo ulacimvwa kufumbwa bana Bakwe ncobamvwide, eelyo notulemununa bamwi bapengede, bawuside nokuba balendeledwe aabo bali munsi lyesu, swebo tulemununa kupenga, kuusa, akulendelelwa Kwakwe, alimwi ncobeni akumukkomanisya Walo!\nEelyo notuswaya balendeledwe, bapengede, nokuba batyompedwe akubaa buumba, swebo munzila imwi ncobeni, tulemununa kucisa ooko nkwamvwide Taata, nkaambo Walo ulacimvwa kufumbwa mbobalimvwide bana Bakwe. Insabata nciindi cibotu cakusanganya “umwi wabavwanda aaba” mukutembaula Taata antoomwe ambabo.\nBantu banji munyika yoonse, balabeleka mazuba aali cisambomwe mumvwiki yomwe-yomwe. Mucisi mwekkala, kubeleka mawoola aali 72 mumvwiki yomwe mbobuumi: mawoola aali: 12 abuzuba, mazuba aali cisambombwe mvwiki amvwiki. Kuti twaleka kuyandaula zyakulikkomanisya mu Nsabata akutalika kuyandaula zyakukkomanisya Mwami Yahuwah, Insabata nciindi ceelela cibotu kuti tucite cintu eeco. Inga kakunooli mudaala umwi uuciswa kapati nokuba uubulide nguzu cakuti tazwi anze lya ŋanda yakwe alimwi ulilendeledwe. Kuti twamutamba kuboola kumunzi wesu kuzyoolya andiswe mu Nsabata akubala Bbaibbele antoomwe, eeco inga camusangalazya moyo. Inga kunooli mukaintu mukubusi uuyaanda kukomezya bana bakwe kubakomezyela Mwami Yahuwah, pele milimo minjaanji yakubambilila bana bakwe ilimukopede alimwi tazyi mbwanga wabamba Nsabata kuti ibe buzuba bwaandeene kubana bakwe. Kusanganya mukwasyi ooyo mukukomba kwesu mu Nsabata inga caba cintu cimukulwaizya ooyo mukaintu.\nAlimwi munzila zyoonse motuyandawida kukkomanisya Mwami Yahuwah, akuyandaula kukondwa Kwakwe kuleka kwesu, ooko kukkomana nkotutambula notumukkonisya, kulainda cili coonse ncotunga twamupa.\nOoku nkokuteelela Yahuwah nkwayanda kuti swebo tubambe Nsabata, nkokwakasandula nkamu ya WLC. Omwe omwe wesu ulimvwa kubaa mulimo wakwaabanya kasimpe aako nkotwakatambula akulelekwa alimwi toonse twakazulwa mumyoyo yesu kuti tiitwakali kutambula kulelekwa kumaninide kwa cipego ca Nsabata ooko Taata nkwaakali kulangila kuti atwaabile.\nUmwi wankamu yesu wakati: “Kunyina pe mubuumi bwangu Ime neekamvwide mulumbe wakukkomanina Nsabata. Ime ndakamvwa milumbe ya kubamba Nsabata, akwiikobelela, azimwi mbuli zyeezyo. Pele Ime neekalangisya akataa zintu zyotatwe eezyo, mpoonya aawo Nsabata yakaba cintu cindikkomanisya! Mpeenya aawo!”\nNdamulumba Taata Yahuwah kuti wandiyungizyila buumi bwangu kuti ndiiye, aciindi cino necembeede kale mubuumi bwangu, kuti Ime nsyeekali munzila iiya kujulu nkaambo kakwaalilwa kubamba kabotu Nsabata kuti ibe buzuba bundikkomanisya.”\n~ Umwi wa Nkamu ya WLC\nAwumwi wankamu wakati: “Ime ndifwide nsoni nkaambo kamyaka yoonse eeyo, mubuumi bwangu, Ime neekali kwaambilizya muli sikapepele mu Nsabata kuli bamwi kuti Nsabata yakali mukuli mulemu. Pele ono, Ime njanda kwaambila nyika yoonse kuti: oobu buzuba ncobeni mbuzuba bukkomanisya!”\nEelyo nobamba Nsabata munzila eeyo Mwami Yahuwah njaakasala, kuyooba kusanduka kwaandeene. Yebo unoolangila Nsabata lyoonse munzila mpya kuleka mbookali kwiilangila kaindi.\nNkaambo kakuti Nsabata ncintu cikkomanisya ncobeni, Ime lino ndiilangila mvwiki yoonse. Kuleka mbweekali kulangila mamanino aa Nsabata eelyo neekacili mwana, lino Ime ndausa kuti Nsabata yainda. Kwiinda mukutobela malailile ookwa Yahuwah, Ime ndikkomanina Nsabata a Yooyo Uupa Nsabata, alimwi eeco cileleko ncetambula cilainda zyoonse Ime nzyeekali kuyeeyela kaindi. Eeco ncencico nceyanda kuti ayebo mukwesu uteelele.\nEelyo Nsabata niikulaikidwe ziyanza zyabantu azintu nzyobalangila baFalisi, italika kuba mukuli. Pele eelyo notubamba Nsabata kutobezya malailile ookwa Yahuwah, notuleka kucita milimo yesu, notuleka kwiide kuyooma zyesu, nokuba kulilangawida zyakulikkomanisya, nkabela maanu eesu inga agama nkwaayelede kwini: kuli Yooyo Uutalisya luyando loonse, akukondwa, kukkuta, akuzulila.\nKuti webo kolemekezya Mwami Yahuwah mukukkomanina Nsabata, yebo inga wapegwa buumi butamani. Ooyu ngomuzeezo wamamanino aanyika weelede kuvwisyigwa. Yahuwah, muluzyalo Lwakwe lupati, wakalelemya zintu zitola busena kutegwa swebo tukateelele kasimpe kapati aaka. Kuli bulumbu butaambiki bucilindila basaante aabo bakkomanina Nsabata. Muli Izaya 58, kampango 14, kuli zisyomyo zyakuti, boonse aabo bacita boobu bayoosaninwa akukona lubono lwa Jakobe taata wesu. Yahuwah uyokwaamba kuti kuli nduwe, “Yebo uli Wangu. Yebo uli umwi wa Bangu baandeene, bali 144,000. Ime njanda kuti webo ukkale Andime. Yebo uzulilwa Kujulu!”\nImbunga ya WLC iyanda kusunka kufumbwa muntu uubala majwi aaya kuti alilangaule akulibuzyabuzya mumoyo wakwe mwini. Hena webo kuli nduwe Nsabata ncintu cikukkomanisya ncobeni? Naa kuti koli usyomeka ncobeni mumoyo wako, hena Nsabata mukuli uukuminya kubambilila na? Hena yebo ulimvwa kuliiba kuti Nsabata yasika (kumamanino)? Naa, yebo ulawusa kuti kuciinda mvwiki kusikila Nsabata iitobela ikasike?\nKokumbatila malailile aali mu Izaya 58. Kolazyika ansi toonse tunsiya-nsiya twabantu. Eelyo wacita boobo, Insabata iyookubeda cintu cikukonda akukuleleka mbuli Taata Yahuwah mbwaakali kuyanda kuti ibe.\nKuti, eelyo nolilingula mumoyo wako, walimvwa aanga Nsabata yali mukuli uuminya kubambilila kwiinda kuba cintu cikukkomanisya, utatyompwi! Kuti ulangisye akucita zintu zyotatwe zilemekezya Mwami Yahuwah, yebo inga wamulemekezya antoomwe akumukkomanina. Insabata, nciindi caandeene cakuba antoomwe a Sikabumba Mulongwe wako wiinda boonse, inga yaba cintu cikukondelezya cakuti watalika kumvwa kulendelelwa kuti yainda Nsabata. Pele nokuba boobo, eezyo zileleko nzyonga watambula mumawoola aasetekene aayo, inga zyakugwasya akataa mvwiki, akukwiinzya musunko lili lyoonse oomo moya kwiinda. Moza ookwa Yahuwah, ooyo uukukasaazya mumawoola aasetekene, uyooba mulongwenyoko lyoonse alimwi yebo uyookwiiswaanganya Nsabata iitobela kokkomene alimwi kolaa bulangizi bwakwiiyandisya. Iyooba ncobeni cintu cikukkomanisya.\nOoku nkokubaa moyo omwe a Mwami Yahuwah. Walo kali muli nduwe, ayebo koli muli Nguwe, kamukkomene kukkala antoomwe. Insabata, ndukondo lutalikila waano, akuzumanana kukkomanisya kusikila kukabe kutamani lyoonse. Yalo ncipego citakazwisyigwi akusowelwa kooko pe. Mumyeelwe yamisela iitakamani, basaante bayoobungana antoomwe lyoonse mubuzuba butaanzi bwa Mwezi Mupya, alimwi Nsabata yabuzuba bwaciloba iyoobabeda ciindi cibotu cakukomba Mulengi aawo Walo mpabede eeni.\n“Kuzwa kumwezi mupya kuyoosika likkala uumbi, kuzwa ku Nsabata imwi kuyoosika kuli iimbi, bantu boonse bayooboola akuzoondikotamina. Mbwaamba Mwami LezaYahuwah.” (Izaya 66:23, KJV)\nBana basyoonto mbantu bamukwasyi wa Kujulu bacili bacece, aboobo beelede kubambililwa kabotu-kabotu akulemekwa mbweenya mbuli bapati. Eelyo bana nobayiisyigwa tusimpe twa lufutuko, munzila eeyo njobakonzya kuteelela akumvwisisya, awalo Moza wa Yahuwah ubakwelela kuli Nguwe. Myoyo yabo ilabomba, mpoonya abalo, balatalika kukkomanina Nsabata.\nBazyali balaa mulimo wakukomezya bana babo, akubakwabilila munzila yabululami. Mwana omwe-omwe kweendelenya amyaka yakuzyalwa kwakwe, ulaa cintu cakucita eeco cikonzya kumugwasya kukkomana mumawoola aasetekene aa Nsabata.\n1. Amubaa muswaangano wa mukwasyi antoomwe oomo boonse mobeelede kutola lubazu. Abalo bana basyoonto balakonzya kuleta cintu cibakkomanisya mumuswaangano ooyu kuti bapandulule mbocibayeezya Mwami Yahuwah.\n2.Amuswiilizye nyimbo zisetekene, zikulwaizya Moza. Kuti kacikonzyeka, mulakonzya kuyaa bwiimba.\n3. Amubale Bbaibbele antoomwe muciiyo eeco boonse ncobakonzya kukkomanina.\n4. Masikati, amuye musyokwe kuyaa bulanga zilengwa leza. Amwiibaluke kulangisya kufumbwa cimwiibalusya luyando lokwa Yahuwah mukukwabilila zilengwa leza.\n5. Bala Malakayi 3:16. Amutalike antoomwe kubamba Bbuku lya Ciibalusyo oomo momulemba zileleko nzyomwakatambula amipailo njimwakavwiilwa. Lilakonzya kuba bbuku lyuubauba, nokuba bbuku oomo bana mobakonzya kulamatika zifwanikiso zyobakalibambila beni zibakkomanisya. Maluba amatuvwu ngomwaabwezelela musyokwe akataa zilengwa leza inga abikkilizyigwa mubbuku eelyo.\n6. Kobala bbuku lya Intembauzyo. Ayebo kolemba ntembauzyo yako omwini!\n7. Kobala Ciyubunuzyo 21. Kosoma bubambe bwa musemo wamabwe mayandisi waku Jerusalema Mupya. Kweenga cifwanikiso akucilambaika misyobo yiindene mbuli mboyeeyela kuti uyooba munzi ooyo.\n8. Komulembela lugwalo Mwami Yahuwah. Komwaambila cili kumoyo wako.\n9. Kobala kaano kabasimilimo kakulwaizya nokuba kaano kabantu bakazumanana kusyomeka kuli Yahuwah nibakali mumasunko.\n10. Kokkala kowumwine mumupailo a mizeezo, koswiilizya kajwi, kabombe kasyoonto.\n11. Kosobana twaano twamu Bbaibbele! Muntu omwe nanka bobile inga basobana twaano, bamwi balangilizya kabasoleka kwaamba nkokajanwa aako kaano.\n12. Kotalisya kusunga kabbokesi kaandeene kamu Nsabata kabana basyoonto, oomo mobunganya zintu zyaandeene zyakuti bana bakkomanine mu Nsabata.\n13. Kobala bbuku lilaa twaano tukulwaizya lusyomo akutondezya luyando akukwabilila kwa Mwami leza Yahuwah.\n14. Acuubeube, Acuubeube, Acuubeube! Kogamika mizeezo yako yoonse kuli Taata Yahuwah kwiinda kubikkila maanu kuli zyakusama, nokuba zyakulya, nokuba ziyanza zyabantu zimwi.


Elija Wakaliyumya Kusikila Kumamanino: Kupa Elisha Cisani Cabusinsimi\nAmwiiye Lusyomo Lwabo—Baalumi Abamakaintu Baambidwe mu Bbaibbele\nAMUBALE MU Afrikaans Albanian Amharic Arabic Armenian Azerbaijani Baoule Bicol Bislama Boulou Bulgarian Catalan Cebuano Chichewa Chinese (Traditional) Chinese Mandarin (Simplified) Chitonga Croatian Czech Dangme Danish Dutch Efik English Estonian Ewe Faroese Fijian Finnish Fon French Georgian German Greek Gun Haitian Creole Hebrew Hiligaynon Hindi Hungarian Icelandic Igbo Iloko Indonesian Isoko Italian Japanese Kazakh Kikamba Kikuyu Kinyarwanda Kirghiz Kirundi Korean Lingala Lithuanian Macedonian Malagasy Malay Malayalam Maltese Maya Myanmar Ndebele (Zimbabwe) Nepali Norwegian Nzema Oromo Ossetian Pangasinan Papiamento (Curaçao) Persian Polish Portuguese Portuguese (Portugal) Quechua (Cuzco) Romanian Romany (Macedonia) Cyrillic Russian Sango Serbian (Cyrillic) Serbian (Roman) Setswana Seychelles Creole Shona Sinhala Slovak Slovenian Solomon Islands Pidgin Spanish Sunda Swahili Swedish Tagalog Tamil Tatar Telugu Thai Tigrinya Tsonga Turkish Twi Tzotzil Uighur (Cyrillic) Ukrainian Urdu Urhobo Uzbek Vietnamese Welsh Yoruba\nWakaliyumya Kusikila Kumamanino\nElija wakatambula mulumbe wakuti Mwami Ahabu wafwa. Tulakonzya kweezyeezya musinsimi ooyu uucembeede kalijisi kucilezu, kalabalaba ciindi nayeeya mazuba naakali kubeleka amwami ooyu mubyaabi. Elija wakaliyumya muzintu zinji! Bakali kumukonga, kumuyandaula akuyanda kumujaya kumwami Ahabu anamalelo wakwe Jezebeli. Mwami kunyina ncaakamucita Jezebeli kutegwa aleke kujaya basinsimi ba Jehova. Banabukwetene aaba bakabelekela antoomwe kutegwa bajaye Naboti, mwaalumi wakanyina mulandu alimwi wakaluleme, antoomwe abana bakwe, akaambo buyo kabulyato. Naakamvwa, Elija wakatola mulumbe walubeta wa Jehova kuli Ahabu abulelo bwakwe boonse. Lino, ijwi lya Leza lyakacitika. Ahabu wakafwa mbubwenya mbwaakaamba Jehova.—1 Bami 18:4; 21:1-26; 22:37, 38; 2 Bami 9:26.\nNokuba boobo, Elija wakalizyi kuti wakeelede kuzumanana kuliyumya. Jezebeli wakacili kupona, alimwi wakazumanana kubayunga bamukwasyi wakwe alimwi acisi coonse. Elija wakali kuyoojana buyumuyumu bunji, alimwi wakacijisi zintu zinji zyakuyiisya mulongwe wakwe alimwi simulyazina wakwe, Elisha. Aboobo atulange-lange milimo yotatwe yamamanino njaakajisi Elija. Notulanga-langa lusyomo lwakwe mbolwakamugwasya kuliyumya, tulabona mbotukonzya kuyumya lusyomo lwesu muciindi cikatazya ncotupona.\nMulumbe Walubeta Kuli Ahaziya\nAhaziya, mwana wa Ahabu a Jezebeli ngowakali mwami wa Israyeli lino. Muciindi cakwiiya kukulubizya kwabazyali bakwe, wakatobela nzila zyabo zibyaabi. (1 Bami 22:52) Mbubwenya mbuli mbabo, Ahaziya wakali kukomba Baala. Kukomba Baala kwakali kukulwaizya bantu kucita zintu zibyaabi mbuli buvwuule bwamutempele mane buya akutuula bana. Sena kuli cintu icakali kukonzya kupa Ahaziya kuti aleke nzila zyakwe zibyaabi akugwasya bantu bakwe kuti baleke micito eeyo mibyaabi kapati iitondezya kutasyomeka kuli Jehova?\nCakutayeeyelwa mwami uucili mwana ooyu sikulisumpula wakacitikilwa ntenda. Wakawida ansi mucipulo naakali mukaanda kakwe kamujulu, eelyo wakalicisa kapati. Nociba ciindi buumi bwakwe nobwakali muntenda, tanaakalomba lugwasyo kuli Jehova. Muciindi caboobo, wakatuma batumwa kumunzi wabasinkondonyina uutegwa Ekroni ku Filisti kuyoobuzya naa ulapona kuli leza Baala-zebubi. Eeci cakamucima kapati Jehova. Aboobo wakatuma mungelo kuti akaambile Elija kuti aunke akaswaangane abatumwa abaya. Musinsimi ooyu wakabaambila mulumbe uuyoosya, eelyo bakajokela kumwami. Ahaziya wakalubizya kapati kuyoobuzya makani kumbi mbuli kuti kwakanyina Leza mu Israyeli. Jehova wakaamba kuti Ahaziya wakali kuyooba sibukilwi bulo mane kusikila akafwe.—2 Bami 1:2-4.\nMuciindi cakweempwa, Ahaziya wakaamba kuti: “Ino wali kulibonya buti muntu ooyo iwaboolede kuzooswaangana andinywe akumwaambila majwi aaya?” Batumwa bakapandulula mbwaakasamide, mpoonya Ahaziya wakaamba kuti: “Ngu Elija.” (2 Bami 1:7, 8) Calibonya kuti Elija wakali kupona buumi buuba-uba nkaambo bantu bakali kukonzya kumuzyiba kuzisani zyakwe. Mubwini, majwi aali boobo tanaakali kukonzya kwaambwa kujatikizya Ahaziya naa bazyali bakwe, balo ibakali basyaacivwulemwangu. Mazuba aano, cikozyanyo ca Elija cituyeezya lulayo lwa Jesu lwakupona buumi buuba-uba, akubikkila buyo maano kuzintu ziyandika kapati.—Matayo 6:22-24.\nAkaambo kakuyanda kupilusya cibi, Ahaziya wakatuma nkamu yabasikalumamba ibali 50 alimwi asilutwe wabo kuti bakamwaange Elija. Nobakaunka bakajana Elija “ulikkede atala aacilundu,” * silutwe wabasikalumamba cakulisumpula wakalailila Elija muzina lyamwami kuti ‘aseluke,’ ambweni kwaamba kuti atolwe kuyoojaigwa. Amuciyeeyele buyo! Nokuba kuti bakalizyi kuti Elija wakali “muntu wa Leza mwini-mwini,” basikalumamba aaba bakatalika kumukonga. Eelo kaka bakalubizya! Elija wakaambila silutwe wabakasilumamba kuti: “Ikuti naa ndili muntu wa Leza, akuboole mulilo kuzwa kujulu akukuumpa cakumaninina yebo abasikalumamba bako bali 50.” Mpoonya Leza wakabweza ntaamu. “Mulilo wakaboola kuzwa kujulu akumuumpa cakumaninina antoomwe abasikalumamba bakwe bali 50.” (2 Bami 1:9, 10) Kufwa kwabasikalumamba aabo ncitondezyo cakuti Jehova tabalangi buyo bantu ibasampaula babelesi bakwe.—1 Makani 16:21, 22.\nAhaziya wakatuma uumbi silutwe wabasikalumamba abaalumi bali 50. Silutwe wabasikalumamba wabili walo wakali mubi kapati kwiinda wakusaanguna. Kunyina ncaakaiya kulufwu lwabaalumi ibali 51, nokuba kuti mulota wabo ambweni wakacili kulibonya mumbali aacilundu. Alimwi kunze lyakwaambila Elija kuti ‘aseluke’ mbuli mbwaakacita uulya wakusaanguna, walo wakayungizya akwaamba kuti “cakufwambaana!” Eelo kaka bwakali bufwubafwuba oobo! Aboobo walo abaalumi mbaakali limwi bakafwa mbubwenya mbuli bakusaanguna. Nokuba boobo, mwami ngowakaindide kufwubaala. Katazungaani, wakatuma nkamu yabasikalumamba yatatu. Cikkomanisya ncakuti, silutwe wabasikalumamba watatu ooyu wakali musongo. Cakulibombya wakasikila Elija akulomba kuti walo abaalumi mbaakali limwi batanyonyoonywi. Tacidoonekwi kuti Elija, imuntu wa Leza, wakatondezya luse lwa Jehova ciindi naakaingula silutwe wabasikalumamba ooyu mubombe. Mungelo wa Jehova wakalailila Elija kuti aunke abasikalumamba aaba. Elija wakazumina alimwi wakainduluka kwaamba lubeta lwa Jehova kumwami mubyaabi. Majwi a Leza akazuzikizyigwa, Ahaziya wakafwa. Wakalela buyo myaka yobilo.—2 Bami 1:11-17.\nElija wakatondezya luse lwa Jehova kuli silutwe wabasikalumamba ooyu iwakali kulicesya\nMbuti Elija mbwaakaliyumya akati kabantu bayumu myoyo alimwi bazangi mbaakali kukkala limwi? Mubuzyo ooyu ulayandika mazuba aano, tee kayi? Sena mwakatyompwa kale ciindi muntu umwi ngomubikkila maano naakakaka kuswiilila kumuzeezo mubotu akuzumanana anzila iisololela kumapenzi? Ino mbuti mbotukonzya kuliyumya mubukkale oobu? Tulakonzya kwiiya cintu cimwi kuzwa kubusena nkobakamujana Elija basikalumamba, “atala aacilundu.” Tatukonzyi kwaamba cakusinizya ikaambo Elija ncaakaunkila atala aacilundu, pesi tulisinizyide kuti wakali muntu uuyandisya kupaila, alimwi mbwaanga busena obuya bwakaluumwine, eeci cakamupa coolwe cakuyumya cilongwe cakwe a Leza. (Jakobo 5:16-18) Mbubwenya buyo, andiswe tweelede kujana ciindi lyoonse cakuba tolikke akupaila kuli Leza, kumwiita zina akumwaambila mapenzi eesu alimwi anzyotulibilika. Eeci ciyootugwasya kuliyumya ciindi bantu batuzingulukide nobacita zintu zibyaabi.\nCisani Cabusinsimi Capegwa Uumbi\nIciindi cakuti Elija aleke mulimo wabusinsimi cakalisikide. Amubone ncaakacita. Walo a Elisha nibakali kuzwa mudolopo lya Giligala, Elija wakaambila Elisha kuti asyaale, pele walo wakazumanana kuunka ku Beteli, musinzo uulampa makkilomita aali 11. Pele Elisha wakakaka cakaanzambwene kati: “Masimpe mbubonya Jehova mbwali muumi alimwi ayebo mboli muumi, tandikookuleka pe.” Nobakasika ku Beteli, Elija wakaambila Elisha kuti ulaunka alikke ku Jeriko, musinzo uulampa makkilomita aali 22. Alimwi Elisha wakakaka. Alimwi ciindi catatu nobakali ku Jeriko, Elija alimwi wakali kuyanda kuunka alikke ku Mulonga wa Jordano, imusinzo uulampa makkilomita aali 8. Aciindi eeci alimwi Elisha wakakaka cakaanzambwene. Tanaakamuleka Elija!—2 Bami 2:1-6.\nElisha wakatondezya bube buyandika kapati, luyando lutamani. Oolu ndoluyando ndwaakajisi Rute kuli Naomi, iluyando lukakatila kucintu akutacilekezya. (Rute 1:15, 16) Babelesi ba Leza baleelede kuba abube oobu, kwaambisya mazuba aano. Sena mwabona mbobuyandika bube oobu mbubwenya mbwaakacita Elisha?\nTacidoonekwi kuti Elija wakakulwaizyigwa aluyando lutamani lwamweenzinyina. Akaambo kakucita boobo, Elisha wakaba acoolwe cakubona maleele aamamanino aa Elija. Kali kunkomwe ya Mulonga wa Jordano, maanzi mpaakali malamfwu, Elija wakabweza cisani cakwe akuuma maanzi. Eelyo maanzi akaandaana! Abamwi bakaabona maleele aaya kaacitika ‘mbana babasinsimi ibali 50,’ balo balangilwa kuti bakali mucikolo cabaalumi ibakali kuyiisyigwa kuyoosololela mubukombi bwakasimpe. (2 Bami 2:7, 8) Kweelede kuti Elija wakacibona cikolo eeci. Kwakali ciindi Elija naakali kulimvwa kuti nguwakali mwaalumi uusyomeka alikke munyika. Kuzwa leelyo, Jehova wakamulumbula Elija akaambo kakuliyumya kwakwe kwiinda mukumupa kuti apone mazuba manji kutegwa abone kuyaambele kwabakombi bakwe.—1 Bami 19:10.\nNobakazabuka mulonga wa Jordano, Elija wakaambila Elisha kuti: “Kolomba ncoyanda kuti ndikucitile nenditanatolwa kuzwa kulinduwe.” Elija wakalizyi kuti ciindi cakuti aunke cakalisikide. Tanaakamumvwida munyono mweenzinyina akaambo kamikuli njaakali kuyoopegwa. Muciindi caboobo Elija wakaliyandide kapati kumugwasya. Elisha wakalomba wati: “Akaka, ndilomba kuti zibeela zyobilo zyamuuya wako zibe alindime.” (2 Bami 2:9) Elisha tanaakali kupandulula kuti wakali kuyanda kupegwa muuya uusalala kwiinda ngwaakapegwa Elija. Muciindi caboobo wakali kulomba cibeela calukono mbuli ncaakali kukonzya kupegwa mwana mutaanzi, kwiinda mumulawo mwana mutaanzi wakeelede kupegwa cibeela ceendelana amukuli ngwajisi mbuli silutwe wamukwasyi. (Deuteronomo 21:17) Mbwaanga nguwakali kuyooba simulyazina wa Elija wakumuuya, Elisha wakabona mbocakali kuyandika kuba abusicamba kutegwa mulimo ucitwe.\nCakulicesya, Elija wakaasila Jehova makani aaya. Ikuti naa Jehova wakali kuyoomuzumizye Elisha kubona mpamubwezela musinsimi ooyu uucembeede, cakali kuyootondezya kuti Leza wakuzumina kulomba kwa Elisha. Tiilyakalampa, ciindi balongwe aaba nobakali “kuyaabweenda kumwi kabaambaula,” kwakacitika cintu cibotu kapati!—2 Bami 2:10, 11.\nCakutadooneka, cilongwe ca Elija alimwi a Elisha cakabagwasya baalumi aaba kuliyumya mumapenzi\nKwakalibonya mumuni kujulu alimwi wakali kuyaabumweekesya. Tulakonzya kweezyeezya coongo cakambizi, acintu cakali kumweka kapati kaziboola kubaalumi aaba, mpoonya zyabaandaanya, ambweni ncobakabona cakabapa kutalika kudadalika. Ncobakabona yakali nkalaki yakali kuyaka mbuli kuti yakapangidwe aamulilo. Elija wakazyiba kuti ciindi cakalisikide. Sena wakatanta munkalaki? Bbaibbele talyaambi cili coonse. Kufwumbwa mbocakabede, wakatalika kunyamuka kuya kujulu, mpoonya kambizi kakamutola.\nElisha wakali kulangilila, wakaligambidwe. Akaambo kakuti wakalibonena cintu eeci cigambya kacicitika, Elisha wakazyiba kuti Jehova ulamupa “zibeela zyobilo” zyamuuya wa Elija iwakali sicamba. Pele alimwi Elisha wakaluuside kapati. Tanaakazyi nkwaakali kuunka mulongwe wakwe uucembeede, alimwi tanaakali kulangila kuti uyoomubona alimwi. Wakalila kati: “Taata, taata! Inkalaki abasimabbiza ba Israyeli!” Wakalangilila kusikila sikumuyiisya naakacileka kulibonya; mpoonya Elisha wakazapaula zisani zyakwe kauside.—2 Bami 2:12.\nCiindi Elija naakali kuya mujulu, sena wakamumvwa mweenzinyina kalila mpoonya awalo kalila? Kufwumbwa naa cakali buti, wakalizyi kuti kuba amulongwe uuli boobu cakamugwasya kuliyumya muziindi zyamapenzi. Mbubwenya buyo, andiswe tweelede kwiiya cikozyanyo ca Elija kwiinda mukumvwana abantu bamuyanda Leza alimwi ibacita kuyanda kwakwe.\nJehova wakamupa mulimo mupya Elija\nMulimo Wakwe Wamamanino\nIno Elija wakaunka kuli? Zikombelo zimwi ziyiisya kuti wakatolwa kujulu kutegwa akakkale a Leza. Pele eeci tacikonzyeki pe. Myaanda yamyaka kumbele, Jesu Kristo wakaamba kuti kunyina muntu wakatanta kujulu katanaunka walo. (Johane 3:13) Aboobo, notubala kuti “Elija wakatolwa akambizi kujulu,” tweelede kubuzya kuti, Ino nkujulu kuli? (2 Bami 2:11) Bbaibbele nolyaamba kuti “kujulu,” talyaambi buyo busena nkwakkala Jehova pele lilaamba amulengalenga, muli makumbi alimwi abayuni mobauluka. (Intembauzyo 147:8) Ooko nkokujulu Elija nkwaakatanta. Mpoonya ncinzi cakatobela?\nJehova wakamulonzya musinsimi wakwe akumupa mulimo mupya, mubwami bwa Juda ibwakali afwaafwi. Bbaibbele lilamwaamba Elija kabeleka ooko, andiza kwamyaka iili ciloba yakatobela. Aciindi eeco, wakali kulela mu Juda Mwami mubyaabi Jehoramu. Wakakwete mwana wa Ahabu a Jezebeli, aboobo muuya wabo mubyaabi wakaciliko. Jehova wakatuma Elija kuti alembe lugwalo lwalubeta kuli Jehoramu. Mbubwenya mbokwakasinsimwa, Jehoramu wakafwa lufwu lubyaabi. Ciinda kubija ncakuti, “naakafwa kunyina wakausa pe.”—2 Makani 21:12-20.\nEelo kaka Elija wakaliindene kapati amuntu ooyo mubyaabi! Mubwini, tatuzyi mbwaakafwa Elija alimwi aciindi naakafwa. Pele ncotuzyi ncakuti tanaakafwa mbuli mbwaakafwa Jehoramu cakuti kunyina awakausa pe. Elisha wakali kumuyeeya mulongwe wakwe. Abalo basinsimi basyomeka bamwi bakali kumuyeeya. Awalo Jehova wakali kumuyanda Elija cakuti myaka iibalilwa ku 1,000 kumbele, wakabelesya cikozyanyo camusinsimi ooyu mucilengaano mwaakasanduka Jesu. (Matayo 17:1-9) Sena mulayanda kumwiiya Elija kwiinda mukuba alusyomo lutazungaani ciindi nomuli mumapenzi? Ikuti kamuyanda, mweelede kuba abalongwe bamuyanda Leza, kubikkila maano kukubelekela Jehova, akupaila lyoonse kuzwa ansi aamoyo. Amuzumanane kuba acilongwe ciyumu a Jehova siluyando!\n^ munc. 9 Basyaazibwene bamwi baamba kuti cilundu caambidwe waawa Ncilundu ca Karimeli, kwalo Leza nkwaakapa Elija kuti azunde basinsimi ba Baala myaka yamusyule. Nokuba boobo, Bbaibbele talyaambi kuti cakali cilundu nzi.\nElija Wakaliyumya Kusikila Kumamanino\nEliya Wakaliyumya Mubweendelezi Butaluleme\nEliya—Wakaumbulizyigwa a Leza Wakwe


Bafilipi 4 | Bbaibbele Lili a Intaneti | Bbaibbele lya Busanduluzi Bwanyika Mpya\n4 Aboobo, bakwesu nywebo mbondiyanda alimwi mbondizimbide, nolukkomano alimwi amusini wangu, amwiime nji munzila eeyi mu Mwami, nobayandwa bangu. 2 Yuwodiya ndamulomba, awalo Sintike ndamulomba, ku-ti babe amuzeezo omwe mu Mwami. 3 Inzya, ndakulomba anduwe osimilimoma mwini-mwini,* kuti uzumanane kubagwasya bamakaintu aaba ibali kubeleka canguzu andime kujatikizya makani mabotu antoomwe a Kilementi, alimwi abasimilimoma bamwi bacaala, ibali amazyina aalembedwe mubbuku lyabuumi. 4 Lyoonse amukondwe mu Mwami. Alimwi ndainduluka kuti, Amukondwe! 5 Kunyoneka kwanu akuzyibwe abantu boonse. Mwami ulaafwaafwi. 6 Mutalibiliki acintu niciba comwe, pele muzyintu zyoonse, kwiinda mumupailo akukombelezya antoomwe akulumba, amumuzyibye Leza nzyomukumbila; 7 eelyo luumuno lwa Leza oolo lwiinda kumvwisya koonse luyookwabilila myoyo yanu amizeezo yanu kwiinda muli Kilisito Jesu. 8 Makani aamamanino bakwesu ngakuti, kufwumbwa zyintu zyamasimpe, kufwumbwa zyintu zipegwa bulemu, kufwumbwa zyintu ziluleme, kufwumbwa zyintu zisalala, kufwumbwa zyintu ziyandika, kufwumbwa zyintu zili ampuwo mbotu, kufwumbwa zyintu zili kabotu, alimwi kufwumbwa zyintu zitembaulika, kamuzumanana kuziyeeyesya zyintu eezyi. 9 Izyintu nzyomwakaiya, anzyomwakazumina, anzyomwakamvwa alimwi akubona kulindime, kamuzumanana kuzicita; eelyo Leza waluumuno unooli andinywe. 10 Ndilikkomene kapati mu Mwami kuti lino mwatalika kundiyeeya alimwi. Nokuba kuti mwakali kundiyeeya, mwakanyina ciindi cibotu cakutondezya boobo. 11 Tandaambi boobu akaambo kakuti kuli ncondibulide pe, nkaambo ndakaiya kukkutila anzyondijisi kufwumbwa mubukkale mondibede. 12 Ndilizyi mbocibede kubulilwa zyakulya alimwi ambocibede kuba azyintu zinji. Muzyintu zyoonse alimwi amubukkale buli boonse ndaiya icikonzya kundigwasya nondikkutide anondifwide nzala, nondijisi zyintu zinji anondibulide. 13 Muzyintu zyoonse ndilijisi nguzu kwiinda muli yooyo uundipa nguzu. 14 Nokuba boobo, mwakacita kabotu kundigwasya mumapenzi aangu. 15 Masimpe, nywebo nobana Filipi, mulizyi andinywe kuti nimwakamana kwiiya makani mabotu ciindi cakusaanguna, eelyo nindakazwa ku Makedoniya, kunyina mbungano noiba yomwe yakandigwasya mumakani aakupa akutambula, ccita buyo ndinywe nyolikke; 16 nkaambo noliba leelyo nindakali mu Tesalonika, mwakanditumina lugwasyo ziindi zyobilo kundigwasya nzyondakabulide. 17 Takuli kuti ndiyanda kupegwa cipego cimwi pe, pele ncondiyanda mucelo uuyungizya buvwubi bwanu. 18 Nokuba boobo, ndilijisi zyintu zyoonse nzyondiyandika alimwi izinji. Kunyina ncondibulide, mbwaanga lino ndatambula kuzwa kuli Epafulodita zyintu nzyomwakatuma, ibweema bubotu, cipaizyo cizuminwa, alimwi cimukkomanisya Leza. 19 Awalo Leza wangu ulamupa mubunji zyoonse nzyomubulide kweelana abuvwubi bwakwe bulemu kwiinda muli Kilisito Jesu. 20 Lino aalemekwe Leza alimwi Taateesu lyoonse mane kukabe kutamani. Ameni. 21 Amundaanzyizye musalali woonse muli Kilisito Jesu. Ibakwesu mbotuli limwi bamwaanzya. 22 Basalali boonse, pele kapati aabo ibaŋanda ya Kaisala, bamwaanzya. 23 Iluzyalo lwa Mwami wesu Jesu Kilisito alube andinywe akaambo kamuuya ngomutondezya.\n^ Naa, “sijokoma uusyomeka.”


Leza Waita Samuele | Ziiyo Zyabana Zyamu Bbaibbele\nMupaizi Mupati Eli wakajisi bana basankwa bobilo ibakali kubelekela kutente lyakukombela kabali bapaizi. Mazina aabo bakali ba Hofeni a Finehasi. Tiibakali kwiitobela milawo ya Jehova alimwi tiibakali kubeendelezya kabotu bantu. Ciindi bana Israyeli nobakali kuleta zipaizyo kuli Jehova, ba Hofeni a Finehasi bakali kubweza nyama mbotu kapati. Eli wakamvwa ncobakali kucita bana bakwe pele tanaakabweza ntaamu iiyandika. Sena Jehova wakacilekela eeci kuti cizumanane kucitika?\nNokuba kuti Samuele wakali muniini kuli Hofeni a Finehasi, kunyina naakatobela nzyobakali kucita. Jehova wakamukkomanina Samuele. Busiku bumwi naakali koona, Samuele wakamvwa muntu uumwiita. Wakabuka akuunka kuli Eli akumwaambila kuti: ‘Ndime aano!’ Pele Eli wakati: ‘Tiindakwiita pe. Koya ukoone.’ Samuele wakapiluka kukoona. Eeci cakacitika alimwi. Samuele naakamvwa muntu uumwiita ciindi catatu, Eli wakazyiba kuti ngu Jehova iwakali kwiita Samuele. Wakaambila Samuele kuti, ikuti amvwe muntu uumwiita alimwi, weelede kwaamba kuti: ‘Kondaambila, Jehova. Ndemubelesi wako ndiliswiilide.’\nSamuele wakapiluka nkwaakali koona. Mpoonya wakamvwa kuti: ‘Samuele! Samuele!’ wakaingula kuti: ‘Kondaambila, ndemubelesi wako ndiliswiilide.’ Jehova wakamwaambila kuti: ‘Umwaambile Eli kuti ndilamusubula walo amukwasyi wakwe. Ulizyi kuti bana bakwe basankwa bacita zintu zibi mutente lyangu, pele tabwezi ntaamu iili yoonse.’ Mafwumofwumo buzuba bwakatobela, Samuele wakajalula milyango yatente mbubwenya mbwaakali kucita lyoonse. Pele wakayoowa kwaambila mupaizi mupati makani ngaakamwaambila Jehova. Nokuba boobo, Eli wakamwiita akumubuzya kuti: ‘Mwanaangu, ncinzi ncaakwaambila Jehova? Kondaambila zyoonse.’ Aboobo Samuele wakamwaambila Eli zyoonse.\nSamuele naakali kuyaabukomena, Jehova wakazumanana kuba anguwe. Cisi coonse mobakali kukkala bana Israyeli, bakazyiba kuti Jehova wakasala Samuele kuti abe musinsimi amubetesi.\n“Koyeeya Mulengi wako Mupati mumazuba aabukubusi bwako.”—Mukambausi 12:1\nMibuzyo: Ino Samuele wakaindene buti a Hofeni a Finehasi? Ino mulumbe nzi Jehova ngwaakaambila Samuele?\nIno inga wamwiiya buti Samuele akucita zintu zili kabotu nokuba kuti bantu bamwi bacita zintu zibi?\nSamuele Wasala Kubelekela Jehova\nSamuele wakabona bantu bali mubweendelezi kabacita zintu zibyaabi atempele. Ncinzi cakamugwasya kusala kubelekela Jehova nokuba kuti bamwi bakasala kucita zintu zibyaabi?\nSamuele—‘Wakazumanana Kukomena Mumeso aa Jehova’\nIno mbwaakakomezyegwa Samuele kwiindene buti ambobakomezyegwa bana banji? Ncinzi cakamugwasya kuyumya lusyomo lwakwe ciindi naakali atente?


Daniele 2 | Bbaibbele lili a Intaneti | Bbaibbele lya Busanduluzi Bwanyika Mpya\nMwami Nebukadinezara walota ciloto cinyonganya (1-4)\nKunyina muntu musongo uukonzya kucipandulula ciloto (5-13)\nDaniele walomba lugwasyo kuli Leza (14-18)\nLeza watembaulwa akaambo kakuyubununa maseseke (19-23)\nDaniele waambila mwami ciloto (24-35)\nCiloto capandululwa (36-45)\nBbwe liiminina Bwami liyoopwaya cibumbwa (44, 45)\nDaniele walemekwa amwami (46-49)\n2 Lino mumwaka wabili wabwami bwakwe, Nebukadinezara wakalota ziloto zili mbozibede, eelyo wakakopana kapati mumizeezo+ cakuti wakaba acilabila. 2 Aboobo mwami wakalailila kuti baitwe bapaizi basimasalamuzi, basondi, basimabibo alimwi aba Kasidi* kuti bamwaambile ziloto zyakwe mwami. Eelyo bakaboola akwiima kumbele lyamwami.+ 3 Mpoonya mwami wakabaambila kuti: “Kuli ciloto ncindalota, alimwi ndakopana mumizeezo nkaambo ndiyanda kuzyiba ncindalota.” 4 Eelyo ba Kasidi bakaambila mwami mu Chiaramu kuti:+ “Omwami, kopona lyoonse mane kukabe kutamani. Kotwaambila swebo tobabelesi bako ciloto eeco, eelyo tulakupandulwida ncocaamba.” 5 Lino mwami wakavwiila ba Kasidi kuti: “Nceeci ncendikanzide kucita: Ikuti naa nywebo mutandaambili ciloto cangu alimwi abupanduluzi bwancico, mulakosaulwa, alimwi maanda aanu alasandulwa kuba zimbuzi zyabanamaleya.* 6 Pele ikuti naa mundaambile ciloto cangu akundipandulwida ncocaamba, ndilamupa zipego abulumbu alimwi abulemu bunji.+ Aboobo amundaambile ciloto cangu ancocipandulula.” 7 Ciindi cabili bakavwiila kuti: “Mwami aatwaambile ciloto cakwe tobabelesi bakwe, eelyo swebo tulapandulula ncocaamba.” 8 Mpoonya mwami wakavwiila kuti: “Ndilizyi kuti nywebo muyanda buyo kwiinzya ciindi, mbokunga mulicizyi ncendikanzide kucita. 9 Ikuti mutandaambili ciloto cangu, kuli buyo cisubulo comwe ncomutiipegwe nyoonse. Pele lino mwapangana kundaambila majwi aakubeja alimwi aakundeena kutegwa zintu zicince. Aboobo amundaambile ciloto cangu, eelyo ndilazyiba kuti mulakonzya kucipandulula.” 10 Ba Kasidi bakavwiila mwami kuti: “Kunyina muntu naba omwe atala aanyika uukonzya kucicita eeco mwami ncayanda, nkaambo kunyina mwami mupati naa mweendelezi wakabuzya kale makani aali boobu kubapaizi basimasalamuzi, basondi naa ba Kasidi. 11 Eeco mwami ncayanda kuti tumwaambile nciyumu, alimwi kunyina muntu uukonzya kumupandulwida makani aaya mwami ccita buyo baleza, aabo ibatakkali abantu balya maila.” 12 Akaambo kaceeci mwami wakanyema akukalala kapati, eelyo wakalailila kuti baalumi boonse basongo bamu Babuloni bajaigwe.+ 13 Ciindi malailile naakapegwa alimwi baalumi basongo nobakali kuyanda kujaigwa, bakayandaula Daniele abeenzinyina kuti abalo bajaigwe. 14 Aciindi eeco, Daniele cabusongo abupampu kapati wakaambaula a Arioki silutwe wabasikugatela mwami, ooyo wakaunkide kuti akajaye baalumi basongo bamu Babuloni. 15 Wakabuzya Arioki silutwe wabasikugatela mwami kuti: “Ino ncinzi capa kuti mwami ape malailile aali boobu cabukali?” Eelyo Arioki wakaambila Daniele makani oonse.+ 16 Aboobo Daniele wakaunka kumwami akumulomba kuti amupe ciindi cakuti amupandulwide ciloto cakwe. 17 Mpoonya Daniele wakaunka kuŋanda yakwe, eelyo wakaambila beenzinyina ba Hananiya, Misayeli alimwi a Azariya makani aaya. 18 Kumane wakabalomba kuti bapaile kuli Leza wakujulu kuti abafwide luse akubagwasya kujatikizya maseseke aaya, kutegwa Daniele abeenzinyina batajaigwi antoomwe abaalumi basongo boonse bamu Babuloni. 19 Mpoonya imaseseke aayo akayubununwa kuli Daniele mucilengaano imasiku.+ Aboobo Daniele wakatembaula Leza wakujulu. 20 Daniele wakati: “Izina lya Leza alitembaulwe lyoonse alyoonse mane kukabe kutamani,Nkaambo busongo anguzu nzizyakwe alikke.+ 21 Ulacinca ziindi amazuba,+Ulagusya bami akubikka bami azyuuno,+Ulapa busongo kubasongo aluzyibo kuli baabo bajisi bupampu.+ 22 Ulayubununa zintu zisisidwe alimwi azyamaseseke,+Ulizizyi zintu zili mumudima,+Alimwi mumuni ukkala anguwe.+ 23 Ndakutembaula akukulumba, O Leza wabamatata,Nkaambo wandipa busongo alimwi anguzu. Alimwi lino wandizyibya eeco ncotwakakulomba kuti utugwasye;Nkaambo watuzyibya makani oonse aamwami.”+ 24 Aboobo Daniele wakaunka kuli Arioki, ooyo mwami ngwaakasalide kuti ajaye baalumi basongo bamu Babuloni,+ akumwaambila kuti: “Utajayi mwaalumi uuli woonse akati kabaalumi basongo bamu Babuloni. Konditola kumbele lyamwami, eelyo ndiyoomupandulwida ncocaamba ciloto cakwe.” 25 Mpoonya cakufwambaana Arioki wakatola Daniele kumbele lyamwami, akumwaambila kuti: “Ndajana mwaalumi akati kabazike bakazwa ku Juda+ uukonzya kupandulwida mwami ciloto cakwe.” 26 Eelyo mwami wakabuzya Daniele, ooyo wakapedwe zina lyakuti Belitsazara+ kuti: “Sena ncobeni ulakonzya kundaambila ciloto cangu, akundipandulwida ncocaamba?”+ 27 Daniele wakavwiila mwami ulaamba: “Kunyina naba omwe akati kabaalumi basongo, basondi, bapaizi basimasalamuzi alimwi abasikupandulula bweende bwanyenyeezi uukonzya kwaambila mwami maseseke aayo ngayanda kuti bamwaambile.+ 28 Pele kuli Leza wakujulu Sikuyubununa maseseke,+ eelyo watondezya Mwami Nebukadinezara iciyoocitika kumamanino aamazuba. Nceeci ciloto cako azilengaano izyakakusikila mumutwe wako nookalede abulo bwako: 29 “Lino yebo omwami, nookalede abulo bwako wakatalika kuyeeya ciyoocitika kumbele, alimwi ooyo Sikuyubununa maseseke wakutondezya ceeco ciyoocitika. 30 Pele mebo, tiindayubunwidwa maseseke aaya akaambo kakuti ndimusongo kapati kwiinda muntu uuli woonse uupona; pele caba boobo kutegwa ndizyibye mwami bupanduluzi alimwi akuti yebo uzyibe mizeezo iili mumoyo wako.+ 31 “Yebo, omwami, wakalanga akubona cibumbwa* cipati kapati. Cibumbwa eeco, icakali cipati kapati alimwi icakali kumweka kapati, cakaliimvwi kumbele lyako, alimwi cakali kuyoosya kapati mbocakali kulibonya. 32 Mutwe wacibumbwa eeco wakali wangolida mbotu,+ camba cancico amaanza aancico zyakali zyansiliva,+ ida lyancico azibelo zyancico zyakali zyamukuba,+ 33 imaulu aancico akali aabutale,+ mpoonya zimpata* zyancico zyakali zyabutale buvwelene abulongo.*+ 34 Yebo wakalanga kusikila limwi kwakakolomonwa bbwe ikutali amaanza aamuntu pe, mpoonya bbwe eelyo lyakauma cibumbwa eeco kuzimpata zyabutale abulongo akuzipwayaula.+ 35 Aciindi eeco butale, bulongo, mukuba, nsiliva alimwi angolida zyoonse zyakapwayaulwa akuba mbuli buungu bwakulubuwa lwakuumina maila ciindi cacilimo, mpoonya muwo wakazipupulula cakuti kunyina cibeela canzizyo nociba comwe cakajanwa. Pele bbwe eelyo ilyakauma cibumbwa lyakaba cilundu cipati akuzula munyika yoonse. 36 “Eeci nceciloto, eelyo lino tulaambila mwami bupanduluzi bwancico. 37 Yebo, omwami, omwami wabami, ooyo Leza wakujulu ngwaapa bwami,+ bupati, nguzu alimwi abulemu, 38 alimwi ooyo ngwaapa bantu kufwumbwa nkobakkala, kubikkilizya abanyama bamusyokwe abayuni bauluka mujulu kuti babe mumaanza aakwe, alimwi ngwaabikka kuba mweendelezi wabo boonse buyo,+ yebo ndonduwe mutwe wangolida.+ 39 “Pele kuzwa nduwe kuyoobuka bwami bumbi,+ buniini kulinduwe; mpoonya kuyoobuka bwami abumbi, bwatatu, ibwamukuba, oobo ibuyakweendelezya nyika yoonse.+ 40 “Lino kujatikizya bwami bwane, bunooli buyumu mbuli butale.+ Nkaambo mbubonya butale mbobupwayaula akuziya zintu zimbi zyoonse, inzya, mbubonya mbuli butale ibuvwinyauna, bwami oobo buyoopwayaula akuvwinyauna mami oonse aaya.+ 41 “Alimwi mbubonya mbowakabona kuti zimpata atunwe zyakali zyabulongo bwamubumbi buvwelene abutale, ibwami oobo bunakwaandeene, pele buyumu bumwi bwabutale bunooli mulimbubo, mbubonya mbowakabona kuti butale bwakalivwelene abulongo butete. 42 Alimwi mbokunga tunwe twazimpata twakali twabutale buvwelene abulongo, nkokuti bwami oobo bunooli buyumu aciindi nciconya bunooli buteteete mbuli bulongo bupwaika buyo. 43 Mbubonya mbowakabona butale buvwelene abulongo butete, bayoosangana abantu;* pele tabakakamantani pe, umwi amweenzinyina, mbubonya butale mbobutajatani abulongo. 44 “Lino mumazuba aabami aabo Leza wakujulu uyoobikka bwami+ ibutakanyonyoonwi pe.+ Bwami oobo tabukapegwi kubantu bambi pe.+ Buyoopwayaula akumanizya mami aaya oonse,+ mpoonya bwalo bulikke buyakwiima nji mane kukabe kutamani,+ 45 mbubonya mbowakabona kuti kucilundu kwakakolomonwa bbwe ikutali amaanza aamuntu, akuti bbwe eelyo lyakapwayaula butale, mukuba, bulongo, nsiliva alimwi angolida.+ Leza Mupati wazyibya mwami eeco iciyoocitika kumbele.+ Ciloto eeci ncamasimpe, abwalo bupanduluzi bwancico bulasyomeka.” 46 Mpoonya Mwami Nebukadinezara wakavwuntama ansi kumbele lya Daniele akumupa bulemu. Kumane wakalailila kuti apegwe cipego alimwi atununkilizyo. 47 Mwami wakaambila Daniele kuti: “Ncobeni Leza wanu ngu Leza wabaleza, Mwami wabami alimwi ngu Sikuyubununa maseseke, nkaambo yebo wacikonzya kuyubununa maseseke aaya.”+ 48 Aboobo mwami wakasumpula Daniele, wakamupa zipego zibotu zinji, akumubikka kuti abe mweendelezi wacooko coonse ca Babuloni+ alimwi akuti abe silutwe mupati wabaalumi basongo boonse bamu Babuloni. 49 Eelyo akaambo kakulomba kwa Daniele, mwami wakabikka Sadirake, Mesaki, alimwi a Abedinego+ kuti kabalanganya milimo yabweendelezi bwacooko ca Babuloni, pele walo Daniele wakali kubelekela muŋanda yamwami.\n^ Nkokuti, kakamu kabasyaazibwene mukusonda alimwi amukupandulula bweende bwanyenyeezi.\n^ Naa ambweni, “zimbotela; zilwi zyabufwumba.”\n^ Naa “cikozyanyo.”\n^ Bamwi baamba kuti “zituta.”\n^ Naa “abulongo buumpidwe (bubumbidwe).”\n^ Naa “alunyungu lwabantu,” nkokuti, bantu-bantu buyo.


Matayo Marko Luka Johane Milimo Baroma 1 Bakorinto 2 Bakorinto Bagalatiya Baefeso Bafilipi Bakolose 1 Batesalonika 2 Batesalonika 1 Timoteyo 2 Timoteyo Tito Filimoni Bahebrayo Jakobo 1 Petro 2 Petro 1 Johane 2 Johane 3 Johane Juda Ciyubunuzyo 1 2 3 4 5 6\n3 Ikaambo aaka nkamasimpe. Ikuti naa muntu kayanda mulimo wabulangizi, uyanda mulimo mubotu. 2 Aboobo mulangizi weelede kuba muntu uutakwe kampenda, mulumi uukwete mukaintu omwe, uutaciindizyi muzilengwa, uulibatamika, mulondo, uusamausya, uukonzya kuyiisya kabotu, 3 ikutali mukolwi, ikutali sinkondo, pele uunyoneka, ikutali sinkazi, ikutali uuyandisya mali, 4 weelede kuba muntu uubeendelezya kabotu bamuŋanda yakwe, uujisi bana balibombya cakumaninina; 5 (nkaambo ncobeni ikuti muntu katacizyi kweendelezya bamuŋanda yakwe mwini, ino mbuti mbwakonzya kulanganya mbungano ya Leza?) 6 ikutali wakasanduka onoono, ikuyoowa kuti inga walitukumuna akubetekwa mbubonya mbuli Diabolosi. 7 Kunze lyaboobo, weelede kuti kajisi mpuwo mbotu kubantu bakunze, ikutegwa bantu batamusampauli akuti atacegwi mukakole ka Diabolosi. 8 Mbubonya buyo abalo bakutausi beelede kuba bantu basimide mumizeezo, ikutali basimilaka yobilo, ikutali banywa waini munji, ikutali bayanda kujana mpindu cabumpelenge, 9 pele ibakakatila kumaseseke aa Leza aajatikizya lusyomo kabajisi manjezyeezya aasalala. 10 Alimwi, aaba beelede kusaanguna kusolwa naa baleelela, nomuya mubalekele kubeleka mulimo wabukutausi, mbwaanga tabajisi butongo. 11 Abalo bamakaintu mbubonya beelede kuba bantu basimide mumizeezo, batabejelezyi bamwi twaambo, bataciindizyi muzilengwa, ibasyomeka muzyintu zyoonse. 12 Bakutausi beelede kuba balumi bakwete mukaintu omwe, ibeendelezya kabotu bana babo alimwi abamumaanda aabo beni. 13 Nkaambo bantu aabo ibabeleka kabotu balijanina mpuwo mbotu alimwi balakonzya kwaamba cakutayoowa abuniini kujatikizya lusyomo lwabo muli Kilisito Jesu. 14 Ndakulembela zyintu eezyi nokuba kuti ndilangilwa kusika ooko nkobede lino-lino, 15 kutegwa ikuti naa ndimuke, uzyibe mboyelede kulilemeka muŋanda ya Leza, iili nimbungano ya Leza uupona, imusemu alimwi cisiko cakasimpe. 16 Masimpe, mapati ncobeni imaseseke aajatikizya kubelekela Leza cakulyaaba aaya aakuti: ‘Wakacitwa kuti alibonye mumubili, wakaambwa kuti mululami mumuuya, wakalibonya kubangelo, wakakambaukwa akati kamasi, wakasyomwa munyika, wakatambulwa kujulu mubulemu.’


1 Bakorinto 7 | Bbaibbele lili a Intaneti | Bbaibbele lya Busanduluzi Bwanyika Mpya\n7 Lino ikujatikizya makani ngomwakalemba, cili kabotu kuti mwaalumi atagumi* mukaintu pe; 2 pele akaambo kakuvwula kwabwaamu,* mwaalumi umwi aumwi abe amukaintu wakwe uumugeme+ alimwi mukaintu umwi aumwi abe amulumaakwe uumugeme.+ 3 Imulumi ape mukaintu wakwe zyeelede, awalo mukaintu acite mbubonya kumulumaakwe.+ 4 Imukaintu tajisi nguzu kujatikizya mubili wakwe, pele mulumaakwe nguujisi; mbubonya buyo awalo mulumi tajisi nguzu kujatikizya mubili wakwe, pele mukaintu wakwe nguujisi. 5 Mutaimani pe, ccita buyo kuti mwazuminizyanya kucita boobo kwaciindi cibikkidwe, kutegwa mwaabe ciindi canu kumupailo, mpoonya amuswaangane alimwi ikutegwa Saatani atazumanani kumusunka akaambo kakutalilesya kwanu. 6 Pele ndaamba boobu ikumulailila buyo, ikutali kuti mulawo buya pe. 7 Pele ndilombozya kuti kubota baalumi boonse nobali mbuli ndime. Nokuba boobo, umwi aumwi ujisi cipego cakwe cimugeme+ kuzwa kuli Leza, umwi munzila eeyi, umwi munzila imbi. 8 Lino ndaambila baabo batakwete naa batakwetwe alimwi abamukabafwu kuti inga cainda kubota ikuti bazumanana kuba mbuli mbondibede.+ 9 Pele ikuti kabatakonzyi kulilesya, abakwate naa kukwatwa, nkaambo cilainda kubota kukwata naa kukwatwa ikwiinda kufwa luunyaunya.+ 10 Kubantu bakwetene ndipa malailile aaya, nokuba boobo tandili ndime pe pele Mwami, kuti mukaintu teelede kwaandaana amulumaakwe.+ 11 Pele ikuti naa waandaana anguwe, atakwatwi pe, ikuti kakutali boobo apilukile akuyanzana amulumaakwe; awalo mulumi teelede kusiya mukaintu wakwe pe.+ 12 Pele kuli bamwi mebo lwangu, inzya mebo ikutali Mwami+ ndaamba kuti: Ikuti mukwesu umwi kajisi mukaintu uutasyomi, pele mukaintu ooyo kalisungwide kukkala anguwe, atamusiyi pe; 13 alimwi ikuti mukaintu kajisi mulumi uutasyomi, pele kalisungwide kukkala anguwe, atamusiyi pe mulumaakwe. 14 Nkaambo mulumi uutasyomi ulasalazyigwa akaambo kamukaintu wakwe, awalo mukaintu uutasyomi ulasalazyigwa akaambo kamukwesu; nikwatali boobo bana banu nobasofweede, pele lino balasalala. 15 Pele ikuti uutasyomi wayanda kusiya mweenzinyina,* kaya; imukwesu naa mucizyi taangidwe mubukkale buli boobo, pele nywebo Leza wamwiita kuluumuno.+ 16 Nkaambo omukaintu, sena tozyi kuti ambweni inga wafwutula mulumaako?+ Naa yebo omulumi, sena tozyi kuti ambweni inga wafwutula mukaintu wako? 17 Nokuba boobo, umwi aumwi akkale kweelana acaabilo Jehova* ncaakamupa, akweenda mbubonya Leza mbwaakamwiita.+ Oobo mbondilailila mumbungano zyoonse. 18 Sena kuli muntu wakaitwa kapalwidwe?+ Atalitondezyi mbuli kuti tapalwidwe pe. Sena kuli muntu wakaitwa katapalwidwe? Atapalulwi pe.+ 19 Kupalulwa taaku ncokwaamba, akwalo kutapalulwa taaku ncokwaamba;+ pele icipati nkutobela milawo ya Leza.+ 20 Kufwumbwa bukkale umwi aumwi mwaakabede naakaitwa, azumanane mubukkale oobo.+ 21 Sena wakali muzike nowakaitwa? Citakupi kulibilika eeco pe;+ pele ikuti naa kocikonzya kwaanguluka, acikubede coolwe eeco. 22 Nkaambo kufwumbwa muntu iwakaitwa mu Mwami kali muzike, lino muntu wa Mwami waangulukide;+ mbubonya buyo kufwumbwa iwakaitwa kaangulukide, lino muzike wa Kristo. 23 Mwakaulwa amuulo waatala;+ amuleke kuba bazike babantu. 24 Kufwumbwa bukkale umwi aumwi mwaakabede naakaitwa bakwesu, azumanane mubukkale oobo kumbele lya Leza. 25 Lino kujatikizya banakalindu,* tandijisi mulawo uuzwa ku Mwami pe, pele ndipa muzeezo wangu+ mbondili yooyo Mwami ngwaakafwida luse kutegwa ndibe muntu uusyomeka. 26 Aboobo akaambo kabuyumuyumu buliko lino, ndiyeeya kuti cilainda kubota kuti muntu azumanane buyo mbubonya mbuli mbwabede lino. 27 Sena ulaangidwe kumukaintu? Koleka kuyandaula kwaanguluka.+ Sena ulaangulukide kumukaintu? Koleka kuyandaula mukaintu. 28 Pele nokuba kuti wakwata, tociti cibi pe. Alimwi ikuti nakalindu wakwatwa, taciti cibi pe. Nokuba boobo, aabo bakwatana banoojisi mapenzi mumibili yabo. Pele mebo ndisola kumukwabilila. 29 Kunze lyaboobo, bakwesu ndimwaambila kuti ciindi casyaala caceya.+ Kuzwa lino aabo bajisi bamakaintu babe mbuli kuti tabajisi, 30 aabo balila babe mbuli kuti tabalili, aabo bakondwa babe mbuli batakondwi, aabo baula babe mbuli batajisi zintu, 31 aabo babelesya nyika, babe baabo bataibelesyi cakumaninina; nkaambo izintu zicitika munyika eeyi ziyaabucinca. 32 Ncobeni ndiyanda kuti mutabi bantu balibilika. Mwaalumi uutakwete ulisungweede kujatikizya zintu zya Mwami, nkokuti mbwanga wakkomanisya Mwami. 33 Pele mwaalumi uukwete ulisungweede kujatikizya zintu zyamunyika,+ nkokuti mbwanga wakkomanisya mukaintu wakwe, 34 aboobo ujata maankamaanka. Alimwi mukaintu uutakwetwe alimwi anakalindu balisungweede kujatikizya zintu zya Mwami,+ nkokuti kutegwa kabasalala kumubili akumuuya. Pele mukaintu uukwetwe ulisungweede kujatikizya zintu zyamunyika, nkokuti mbwanga wakkomanisya mulumaakwe. 35 Pele ndimwaambila makani aaya kutegwa mugwasyigwe, ikutali kuti ndiyanda kumulesya* pe, pele ndiyanda kuti muzyibe cintu ceelede alimwi eeco icaamba kubelekela Mwami lyoonse kakunyina kunyonganizyigwa. 36 Pele ikuti umwi wabona kuti camwaalila kukkala buyo katakwete,* alimwi ikuti kali wainda kale aciimo cakukubuka, nkokuti mboobu mboceelede kuba: Kacita eeco ncayanda; tabisyide pe. Abakwate.+ 37 Pele ikuti umwi kakkalikene mumoyo wakwe, alimwi takatazyigwi, pele ulijisi nguzu zyakweendelezya mizeezo yakwe alimwi ulisinizyide mumoyo wakwe kuti ulakutobela kusala kwakwe ooku kwakuti azumanane katakwete,* ulacita kabotu.+ 38 Mbubonya buyo kufwumbwa uukwata* ucita kabotu, pele kufwumbwa uutakwati ucita kabotu kwiinda.+ 39 Imukaintu ulaangidwe kufwumbwa kuti mulumaakwe kacipona.+ Pele ikuti mulumaakwe woona mulufwu, ulaangulukide kukwatwa kumuntu uuli woonse ngwayanda, pele buyo mu Mwami.+ 40 Pele mebo ndibona kuti unookkomene kapati ikuti wakkala buyo mbubonya mbwabede; alimwi ndiyeeya kuti andime ndilijisi muuya wa Leza.\n^ Naa “kwaandaana amweenzinyina.”\n^ Naa “aabo batanakwete naa kukwatwa.”\n^ Mu Chigiriki, “kumunjizya mukooze.”\n^ Naa “kuti uyeeya kuti talilemeki kabotu abunakalindu bwakwe.”\n^ Naa “azumanane kali nakalindu.”\n^ Naa “uupa bunakalindu bwakwe mucikwati.”